Lifan-Z/Chinese-poetries-txt huggingface dataset:
金蓉绿水插层层，岚气浮浮直上蒸。丹灶几千年尚火，泉崖五六月犹冰。鹿衔烟草陪仙友，鹤睡云松伴定僧。失笑红尘奔走者，见山佳处几人曾。
左辅周垣隠白沙，龙媒绝种进天家。骄嘶玉勒怜丰草，渴饮冰泉带落花。西狩还经千里栈，东巡会驾五云车。权奇灭没犹惊电，漫许拳毛世特夸。
四百峰峦隠画屏，翠光楼阁起山溟。高侔太岳千山小，势镇乾坤万古青。石洞猿啼烟月落，嘉池龙起水云腥。临流矶上谁遗迹，隠约仙人窦子明。
还岭峰头霁色清，知微曾此学无生。鸟从青壁屏边过，人在白云天际行。一片晴霞迎晓日，万年松桧起秋声。个中仙景真奇绝，宝塔玲珑最得名。
久欲华山访谪仙，谪仙书舍尚依然。青松翠柏疑无路，流水高山别有天。千片浮云飞碧汉，一声啼鸟破苍烟。扶筇直上中峰顶，一看千山在眼前。
九朵芙蓉天琢开，烟霞静处翠成堆。鹿衔花向林边过，龙带云从树杪来。最爱山中闲日月，何须海上访蓬莱。翛然自觉清风爽，直欲临风翘上台。
雄峰峻峙焕朱明，元圣清虚此耀真。地静无心闲日月，山高举首近星辰。金坛露冷青鸾舞，丹灶风清白鹤驯。时有仙人绿云上，九霄飘忽响韶钧。
一望罗浮耸万山，画图曾进悦天颜。金炉飞篆乘鸾去，玉笈翻经引鹤还。棋洞落花春寂寂，药槽流水夜潺潺。人来共道修仙易，谁肯安心学坐圜。
嵯峨千仞控炎陬，铁作桥梁石作楼。五岭众山皆拱附，三神一岛自漂流。气凌沧海遥相视，看入青云势未休。借问穉川今在否，待飞双燕结真游。
危坡下尽见残墉，势扼长川万古雄。泾水无泥分畎浍，回山有脉自崆峒。唐文曾祀龙君庙，汉武犹存阿母宫。更喜笔峰青翠处，雨余疑是画图中。
地远尘寰绝点埃，悬崖屈曲寄层台。山头玉溜随檐滴，岩下金容就石开。寺影不妨流水过，松香长逐好风来。遍游未尽无穷景，为报舟人且莫催。
草草登临未拟回，烟昏雨湿赋归哉。山寒未放迁鶑出，地胜先闻驾鹤来。老去春光都是梦，懒边心事总如灰。归寻药裹扶筋力，准拟东风得屡陪。
火德中微否未倾，朝阳一疏凤先鸣。如公忠论能旋听，彼莽奸谋未易成。万古仙名香宇宙，几人遗臭腐公卿。至今风吼松声怒，似为先生诉不平。
仙去时移境尚同，岩花开落为谁容。歌沈石鼓泉空响，局冷纹枰雾半封。山上丹桃无核种，甑头青𩠇自机舂。翠眉不是人间俪，笑杀王孙不再逢。
人去坛空几历年，尘埃难没汉山川。窦门深入壶中地，环壁遥开瓮外天。致雨土龙如解化，随时木鹤亦能仙。要知万劫长生处，古篆惟存石鼓篇。
桐风吹月乌啼井，碧波湿露沈云影。素丝牵玉转泉华，美人睡觉燕支冷。银钩挂帘北窗晓，翠鬟临镜双鸾小。黄衫少年望不来，寂寂庭阶满春草。
开池曾记虞翻苑，列树今存建德门。无客不观丞相砚，有人曾悟祖师幡。旧煎诃子泉犹冽，新种菩提叶又繁。无奈益州经卷好，千丝丝缕未消痕。
辍棹江头谒孝娥，断碑枯柏尚嵯峨。生为女子既如此，身是男儿又若何。千古美名昭日月，一躯灵骨葬藤萝。沈魂欲酹不知处，无限西风起碧波。
乾坤到处是吾亭，机械从来未必真。覆雨翻云成底事，清风明月冷看人。兰亭禊事今非晋，桃洞神仙也笑秦。园是主人身是客，问君还有几年身。
懊恼鸳鸯未白头，却寻遗翠失芳洲。离魂暗逐明珠佩，远目偏伤紫桂楼。湘水渺弥归别渚，陇云容与澹新秋。菖花若有重开日，得见菖花亦自羞。
清秋山水无不宜，笔架之峰天下奇。高蟠斗极鸟先却，幽测珠光龙未知。天清钟磬度霄转，月黑星河当户垂。却念浮丘应识我，满空风雨遴新诗。
簿领纷迷日不闲，偶因佳节一登山。风飘木叶雁初到，霜度岩篱菊渐班。与客不妨长送酒，对时聊尔暂开颜。凭栏万顷黄云熟，犹恐民生尚苦艰。
凤山之岭高岧峣，上有仙人吹洞箫。俯瞰众流浩无际，纵观万壑亦来朝。衣冠幸际承明日，壶矢况逢拔俗标。长啸一声海天阔，凌风毛髪故萧萧。
白云深处到林丘，曹洞根深地更幽。圣隠岩前山杳杳，回龙亭下水悠悠。凉侵客枕秋风活，光抱禅关桂影秋。尘足未堪康乐屐，得闲聊伴省郎游。
昔年曾此远风尘，盘谷烟霞每见分。万里江河还壮观，一时冠盖属元勋。海鸥春暖眠沙草，辽鹤秋高度岭云。今日重来倍惆怅，草堂应是勒移文。
溶溶春水碧生池，上相临观许从随。万姓歌呼喜游豫，几人出处佩安危。雨余空谷云归早，风满长林鸟下迟。笳鼓明当催晓发，柳烟花露湿旌旗。
万峰翠插锁萦纡，一沼光涵湛碧虚。驯虎旧闻输野鹿，化龙俄已失金鱼。白莲尚结高僧社，古木全荒隠士庐。襥被须期借禅榻，尽穿荦确与崎岖。
瀫波亭下晚维舟，缥缈烟屏翠欲流。忽地惊雷过溪面，连天吹雪下山头。汀洲瑟缩藏鸥鹭，涯涘弥漫失马牛。自笑劳生日苍鬓，不知来往竟何求。
古县幽亭胜景多，青春啼鸟每相过。林间石磬风敲竹，水面金蛇日漾波。得友且须频载酒，爱山何必更扪萝。我来欲作无何醉，为子敲盘试一歌。
东山山下海潮通，一片江流出镜中。度岭拾薪歌稚子，和烟牧犊走村翁。千年桥锁高人迹，百丈岩垂烈女风。此去天台知几许，桃花深处失西东。
层楹宝势压禅扃，俗眼尘昏到易醒。千幰树排车盖翠，万螺山矗佛头青。夜将溪月澄心镜，春把岩花作画屏。我欲期师不须出，世途今险甚东溟。
南屏高瞰府城西，画舸千艘共醉迷。四柱台边烟是幕，百花桥畔葑连堤。龙坛咽路迎轝隼，绮绣登山污粉题。暮色沉沉郊郭闭，宝灯辉映梵天低。
梵王宫倚市廛开，波劫何曾断俗埃。百万源流归海会，三千世界属如来。老龙收雨藏香钵，野鹤听经绕法台。闻道题名还有塔，熙宁四老总多才。
湖山梦不到襄闱，六载沈酣一出迟。渔子能言飞渡处，市翁亲见溃师时。权臣贵戚戈相藉，北桨南樯风背驰。事逐孤鸿今已矣，年年水落荻芽肥。
九日登临老奈何，强将幽恨寄悲歌。疲欹巾帽愁风动，病著饥肠厌酒多。东岭荒榛藏马鬣，西岩空榻锁蜂窠。独怜堂下千章木，跨历齐梁未改柯。
远树芊芊暮霭平，顾王曾此保孤城。雷封已并田同井，烟爨犹疑灶满营。当代貔貅谁削迹，芳春杜宇自呼名。黍离行迈应相似，倍感诗家咏叹情。
典午河山尚有名，兴从阳乐故城生。夕阳门巷丘墟久，春草池塘野水平。废堞栖乌啼夜月，闲壕留雁叫寒更。人民非处桃花在，一度东风一度荣。
太行王屋群峰上，秦晋关河望处分。猿鹤几年怀旧隠，乾坤百战重儒勋。龙归洞府暮将雨，僧过浮桥晓度云。万里中原无事日，不妨尊酒细论文。
风有亭台月有池，春深猿鹤喜追随。水从王屋泉初旺，山过秦关势欲危。仙乐静依林鸟奏，浮云轻伴海鸥迟。斜阳不尽登临兴，远树微茫入酒旗。
旌斾朝驱入翠微，东风闲访故山薇。金龟换酒留僧住，白鹤穿云伴客归。月影坐移栖凤竹，泉声静绕钓鱼矶。中原那似开元日，得学巢由远是非。
浮生江路水茫茫，彭泽原非令故乡。为访子明寻玉涧，也因太白宿云房。诗摩古壁搜遗韵，井炼丹砂辨旧方。从此欲归情复结，拟移亭舍筑山傍。
露冷江苹雁度时，萧萧黄菊满疏篱。寒枝带雨开仍艳，晚节凌霜赏未迟。移傍小檐承绮席，从观深夜倒金卮。摘来冉冉香盈把，共泛西风醉莫辞。
莫惜寒花开太晚，孤怀深喜客来双。疏枝最耐存霜圃，晚节偏宜映月窗。同调自应兰是籍，浊醪何有玉为缸。篱边无限陶潜兴，倒著纶巾醉未降。
才倾一盏碧澄澄，自是山妻手法成。不遣水多防味薄，要令曲少得香清。凉从荷叶风边起，暖向梅花月里生。世味总无如此味，深知此味即渊明。
山围平野四回环，天迥台高眼界宽。云漏残阳明远岫，涛翻急雨涨前滩。一川胜趣四时好，千里雄风三伏寒。谁见凌云清绝处，夜凉空翠湿阑干。
独向条阳翠霭行，杖藜徐步怆吟情。长河漫有怀山迹，故国空传让畔名。远树半遮干木庙，断云犹锁魏侯城。可怜列土繁华地，祇是寥寥作钓耕。
霜旄行郡试寻幽，一曲围垣绕县周。山色迎人来黛嵋，河声惊梦撼黄流。禹门水迥乡关月，济庙烟连草树秋。遥指天南嵩洛近，烟云何处望神州。
群峰历尽到巅峦，极目清凉境界宽。山入雁门真设险，地藏佛国即长安。雨来绝涧自成响，云渡远溪时作团。花落经台钟梵寂，袈裟香霭翠云蟠。
行到蓬莱第一宫，却惭仙路印尘踪。界开形势昆仑水，送过烟岚黛嵋峰。经夏定知非暑气，乘时犹逮看秋容。不才佳景难为赋，空立斜阳倚瘦筇。
一上危亭倚翠微，旷然怀抱失尘机。天遥流水分明去，野阔轻云自在飞。岁景又看梅已落，乡心还见雁将归。纷纷战国无穷事，今日谁能说是非。
每逢胜境便留神，一路桃花别汉秦。绕刹苔封高士迹，临溪客问野人津。纡回松竹看非俗，罗列山川识有真。踏遍岭头天尺五，飘飘已觉迥风尘。
不知何处碧云乡，冉冉平生可断肠。怪底乾坤惟梦短，老来岁月更心长。城头急鼓千家怨，江上残梅一水香。自作醉侯开醉国，笑人奔走为谁忙。
岩半松门敞不关，芒鞋竹杖重跻攀。天涵鉴水澄清里，人入披云杳蔼间。烧药炉寒烟草碧，镌诗石古雨苔斑。干戈满目何从适，日日青山共往还。
暑往寒来造化间，谁将大药驻朱颜。骑鲸客去天连水，跨鹤人归月满山。炉火焰烧情欲境，剑峰割断利名关。烟花随分岩头绿，猿鸟不惊春色闲。
步入禅关一径赊，摄衣登眺夕阳斜。金谿碧落千条练，紫塔光涵五色霞。月系扁舟渔火渡，风清古碣隠君家。游人亦卧东山麓，醉倚烟萝学种瓜。
危亭缥渺斗星傍，俯槛连云挂碧苍。航快远随飞鸟下，树秾阴覆酒樽凉。胡床坐久景方见，诗句评多味最长。况有青山对挥麈，每逢高论赏仇香。
何山凿出洞岩深，置屋悬崖映竹林。像设金园崇梵宇，壁间石室塑观音。接天远岫巍千古，跨磵飞虹映百寻。极目凭栏多少景，一回到此一寒心。
一丝风下碧云天，亭上窗开霁色鲜。严子钓台青树里，桐君丹灶白云边。千家画栋前朝屋，百里清江过客船。潇洒桐庐几兴废，野花山鸟自年年。
一方灵迹两峰间，左右芒山与砀山。胜地昔曾钟王气，高僧谁此掩柴关。翚飞巍殿烟瓴碧，翠削层崖苔藓斑。千古英雄无处问，岭头依旧白云闲。
迢递寻真到紫坛，参差楼阁倚层峦。三株树古巢玄鹤，五粒松低下素鸾。烟暖芝田应有玉，树封药灶已无丹。昔人跨鲤归何处，仿佛中天月影寒。
桃花流水隔人间，千古高风不可攀。绿树阴中孤鹤宿，碧潭深处九龙蟠。雨余芝术香丹室，夜半风云绕石坛。富贵由来天有命，何劳清梦到邯郸。
倚天峭壁屹崔巍，触石飞湍怒震雷。一镜澄清涵宇宙，四围空翠映楼台。炼丹道士老无寐，跨鲤仙人去不来。扫却平生尘土梦，此身便是小蓬莱。
碧山如画豁吟眸，信是神仙此地游。九鲤有人争乞梦，一麾无事独登楼。田中水白秧初雨，陇上云黄麦已秋。民困祇今苏息否，我来端不为花谋。
太平风月属三郎，羯鼓声高思转长。天子锦缠娱虢国，贵妃音律教宁王。人归巫峡山容在，花落温泉水更香。谁信蓬莱青鸟使，回来无语怨渔阳。
精舍萧然绝世尘，登临渐觉爽精神。庭连翠岛松篁暗，沼接清流瀑布新。高洁白云长作侣，幽闲明月每为亲。开窗更有消烦景，猿鹤无机解伴人。
玉楼高倚汉昌城，处士闲居不可名。天际山青疑泰岱，云边木落见长庚。开帘晓挹晴光满，策杖秋吟爽气迎。我欲巢云向西竺，何时风月话三生。
偃蹇苍松锁翠岩，邦人云是古湘山。寺穿石磴高低处，塔耸云烟吞吐间。物外岂知尘世事，个中只许老僧闲。我来策杖登临罢，落日归鸦自往还。
杳杳波涛阅古今，四边无际莫知深。润通晓月为清露，气入霜天作溟阴。笠泽鲈肥人脍玉，洞庭柑熟客分金。风烟触目相招隠，聊为停桡一楚吟。
家问不来秋夜长，白鸥眠处倚牙樯。风摇湖水动山影，天压陇云低雁行。菊老过时犹嚼蕊，鱼逃无水尚鸣榔。洗兵马诏何时下，免遣农夫坐女墙。
幼年曾读贞女碑，坐想濑水清涟漪。试来江东吊李白，瓣香敬谒贞女祠。平生不数子胥子，鞭平进诸何至此。有金投濑竟何为，当时岂为将军死。
黄鹤山中黄鹤观，黄鹤仙人此修炼。功成羽化归丹丘，环佩珊珊度遥汉。昔闻有鸟名令威，去家千年今来归。仙人一去不复返，长松落雪秋霏霏。
脚力无穷为好山，直须勾引到禅关。柳堤雪后摇金缕，竹径风前弄翠环。宦业始知红叶落，清游终羡白云闲。此来不见文殊面，多谢岩花慰我颜。
秦曾羽客驻真跧，唐有禅翁嗣结缘。石窦宏深开洞府，天门明显逗风烟。香山耸迹停危壁，怪木盘根长绝巅。千古灵踪谁可问，踟蹰瞻想不知还。
龙门居士隠江滨，老去风流乐事真。觞咏又临三月暮，李桃初种一溪春。眼中信我无余子，名下如君有几人。淯溪不尽东流水，两字平安托锦鳞。
数年乐此宦池城，每爱湖光分外清。远浦落霞秋水阔，乱山斜日碧云横。牧吹牛背归林晚，渔唱舟中对月明。同览翠微重吊古，谩将诗酒逐交情。
池阳胜迹翠微峰，今古才人咏不穷。僧寺宛如仙仗里，人家俨若画图中。迎风杨柳依依绿，带雨桃花淡淡红。沉醉不知归去晚，匆匆回首月升东。
九十衰翁七十儿，此时那可两分离。客乡已是三年别，人世应无百岁期。春雁北飞频送目，夕阳西下几颦眉。何如及早成归计，莫待山榴开满枝。
帝城谁送应商金，故垒萧萧岁月深。山势北来连鸟道，水声东去作龙吟。西风老树惟寒鹊，落日荒郊只暮砧。不有少陵诗句在，草堂何处共追寻。
暇时结客小舂容，路值重岩紫翠峰。云阁翚飞翼鸾凤，石柟盘屈老虬龙。林扉雨过便秋菊，山寺风清度晚钟。快展眉头须剧饮，天开霁色不妨农。
宦海漂浮若转蓬，唯余访古意无穷。曾观老柏怀诸葛，今对古柟思郑公。遗憾已随流水远，英名仍伴故山雄。后来碌碌空千辈，谁许登临继此风。
一本修柟出万蓬，挺生绵邈尚谁穷。胡为壮烈思严老，雅爱甘棠学召公。怀德自应存芘荫，企贤那不念英雄。要知遗躅传无尽，时听龛岩度远风。
郭侯凛凛气横秋，管领江山作胜游。痛饮不知乌景坠，清歌更觉鸟声幽。诵君崖畔神仙句，淡我胸中浩荡愁。万里相逢更相失，他年卜筑共归休。
雨过薰风吹面凉，芒鞋终日水云乡。可怜尘绪萦人久，赖有仙源引兴长。山鸟无心时自语，林花有意解留香。村醪不惜杖头费，渴似虹霓饮练光。
个中别是一乾坤，蔼蔼祥云拥洞门。天柱遥知锁金阙，绛桥仍想接昆仑。仙人幻出珊瑚木，玉女妆成锦绣墩。石室霜台更奇绝，桃源从此不须论。
先生自是大罗仙，一去尘寰不记年。道室只今丹灶在，石窗依旧碧萝缠。空来莲洞闻仙乐，那得桃源驾铁船。欲觅当年天井路，云蒸雾罩水潺湲。
岩洞嵌空路险𪩘，神仙窟宅故应奇。涌云巧作莲幢仰，滴乳翻成石笋垂。琼树千年生异果，玉田四季产灵芝。真人隠壁君休问，驾鹤骖鸾自有时。
云岭嵯峨挂夕阳，含虚南洞更徜徉。书堂犹觉宝薰在，石铫微闻仙茗香。遥想钓鱼台上客，飘然驾鹤白云乡。洪崖有路通仙岛，当日无人报始皇。
天肇文明赞治平，万年宗主赖先生。经穷六籍开来学，道继诸儒集大成。祠枕星源青嶂合，亭临虹井彩云横。乘骢远谒逢秋祀，瞻拜偏兴景仰情。
雷雨随车上宝坊，僧夸山味最悠长。地灵终日无尘到，天净常时见海光。神雀羽毛多隠晦，卧龙头角本轩昂。石楼本是通仙路，十里香灯属梵王。
落魄尘埃七十翁，平生梦想此山中。未应凡骨逢黄老，犹幸垂髫识莫公。泉涧泠泠皆佛法，竹符叶叶总神功。刀圭欲问吾仙祖，一洗尘劳万虑空。
五云楼阁阆风高，玉女轻轻月下敲。𫐌御为人催凤驾，功名报我在螭坳。寒灰草出千言妙，𦶟烬诚由一念交。何事赋诗征速和，一吟聊解子云嘲。
范君仙吏术何高，欲祷灵扃祇一敲。借箸立谈神斡运，画灰成字势盘坳。三钱舞卜堪为侣，五斗师来可缔交。神力也须人力附，寄言诗将莫轻嘲。
刮眼相逢四五秋，知君艺出万人头。但看巨轴藏盈袖，不信行囊尚弊裘。建阁程生藏瑞墨，买田张衍寄英游。从来有术高天下，莫但人谋当自谋。
鲁台昨夜已书云，喜报今朝纪绂麟。五色祲呈迎瑞气，一阳道长庆亨辰。定知昴宿钟英质，须信长庚现后身。敢效髯秦诗格献，蓂敷十一寿千春。
英声璧水早年蜚，官样文章价久驰。汉殿紫荷应有种，燕山丹桂又传枝。名驹行作铨闱冠，文虎因须锁试知。他日汪黄推榜首，立身事业尽优为。
过了元宵八日间，琴堂歌舞献慈颜。七闽山水须眉秀，三楚云烟杖屦闲。痴绝不妨公事了，欢浓莫于酒杯悭。明年今日迎新霈，锦轴荣封鬓未斑。
元戎笳鼓闹新晴，风柳丝丝万马鸣。尺籍伍符亲点检，牙旗甲马喜晶明。潢池刀剑虽安帖，紫塞烟尘欠扫清。闻道玉皇新有诏，禁中虚席待谈兵。
福畤何曾好誉儿，凤毛争奈一时奇。青钱学士如龙友，白马将军似虎痴。齐展一双文武手，共扶千载圣明时。从来谢砌无闲草，步步芳兰亚紫芝。
祥开龙角应三农，小队旌旗猎猎风。秧马趣行田陌外，樯乌飞送橹声中。穰翁预喜瓯窭满，馌妇毋忧杼轴空。观稼西成今在望，贤侯此乐与民同。
梅花玉立雪尤禁，岁岁吹香伴细斟。日看篁车归戏彩，未夸荷橐已横金。水云生阅市朝事，砥柱不移丘壑心。德望益尊身暂退，他年乃听卫公箴。
时事枰棋著固难，奕秋袖手却旁观。汉庭持论卑皋朔，洛社论年参潞韩。富贵无心来则受，行藏有道处之安。金笼放鸽徒夸诩，静处乾坤分外宽。
闽海西来山复山，白云深处见禅关。幽岩风细鶑声缓，古寺春深鹤梦闲。游子从来悲草绿，老僧浑不计花残。笑余犹是红尘客，尽日攀跻行路难。
九日亭成气象高，宰君乘兴几回过。山怜峻极凌霄汉，路爱幽深入薜萝。长恐泛杯篱菊少，不愁落帽海风多。香醪正熟芳时节，对此年年奈醉何。
出宰男邦过冉求，潦江木落四番秋。主恩父母朝天去，失哺婴孩伏地留。一片丹心深国虑，数茎白髪为民愁。邑人共绘生祠像，不戴貂蝉官未休。
忽报求诗有客来，诗魔正此费驱催。内丹却喜君能炼，青眼何妨我为开。袖里蛇应传似续，手中龙漫事剸裁。传玄神物经当合，道合仙陂试验哉。
每到双溪兴自招，新亭况是隔凡嚣。水中山色都如画，风里湍声却似潮。欹枕几回眠尽夜，凭栏不厌立终朝。人生何用千钟酒，万古闲愁向此消。
殿中簪笔英风凛，直比朱弦清玉壶。谏奏百篇多蹇谔，精忠一力撼乾枢。笑哦老凤池边句，要取骊龙颔下珠。扣阙举幡心未副，芳名赢得满江湖。
寰中风穴不一处，斯井乳化能伏流。暗接高源常秘惜，不离陌路自清幽。土囊空艳高人赋，水品难逢处士收。宴坐岩头默斟取，清凉此意与谁谋。
万里藏云境界宽，仙源江上起峰峦。鶑啼翠柳三春暖，松隠清风六月寒。飞雁忽惊天柱过，蛰龙犹向石潭蟠。宦游争道兹岩好，林下何曾得共欢。
出世无心与世闻，好将踪迹远离群。别来沧海孤舟月，归去青山半榻云。顿觉有生皆幻梦，更寻无地避尘氛。东林莲社诗盟在，相送河桥已夕曛。
秋江水落白鱼肥，正是莼鲈入兴时。举网得鱼溪上路，挥毫走兔简中诗。雅知宾幕饶供给，何待侬芹荐敛私。鲁鬲楚鱼羞不腆，此诚只有孔门知。
登临要说六朝遗，一个乾坤几合离。豪杰已随流水去，兴亡只有此山知。古松隔道招游客，丹树斜阳话旧时。寄语老僧珍此壁，百年后有古人诗。
平时已秉班扬笔，暇处不妨甘石经。吾里忻传日边信，君言频中斗杓星。会稽夫子馀诗礼，巴蜀君平旧典型。历历周天三百度，更参璇玉到虞廷。
昨者题舆政未成，邻封骑竹已欢迎。翱翔忽看天边举，来去从教境上争。玉笥江山应改色，青原风月未忘情。两邦父老休啼哭，总在甘棠荫里行。
琼佩霞裾云锦裳，胸中指塞贮琳琅。词章莫测波澜阔，谈笑惟图书传香。与我多应邻臭味，于人宁有别肝肠。一州斗大非公处，早晚催归白玉堂。
水底微茫见贝宫，灵源直与海相通。雪晴人立冰壶外，春暖鱼游玉鉴中。鹤反松林巢夜月，神归蓬岛驾天风。裴公亭上行吟处，佗日重来兴未穷。
闻得官期三月初，此行最喜奉潘舆。杏花风暖好觅句，槐影日长宜读书。垂世文章星有斗，随缘富贵水成渠。少须岁月朝天去，半夜金莲归直庐。
天工未放二阳生，留得尧阶一叶蓂。庆诞仙源贵公子，祥开南极老人星。日随宫线添无尽，貌比庄椿看更青。岁岁华堂祝眉寿，笙歌声里雪梅馨。
春闱报罢已三年，又向西风趁着鞭。屡鼓莫嫌非作气，一鸣当自卜冲天。贾生少奋终何遇，马援才高老益坚。大抵功名无早晚，平津今见起淄川。
峭壁巉岩枕碧溪，昔贤曾过此留题。一时章句今人忆，万古声名与日齐。山色浅深来白鹤，水光溜泻漾金鸡。我来吊古寻遗迹，只有渔翁傍石梯。
词源浩渺浙江潮，倒泻银河落九霄。贝阙珠宫春不老，蓬莱瀛海路非遥。多君访古曾携手，愧我劳生漫折腰。拟欲诛茅成小隠，山云不薄幸相招。
烟霞缥缈锁仙乡，万卷诗书一草堂。孝义声华辉北阙，门闾烜赫照南方。千寻瀑布侵肌冷，四季闲花扑鼻香。正是人间无敌处，王公诗版砌虹梁。
君家仙馆带林塘，气象清新志趣长。千里客来如海若，一楼诗静透文光。门闾旌表芝兰贵，科第联芳桂籍香。帝里词人多景慕，愿题诗句满修篁。
披棘扪萝入洞中，拂尘剥藓识涪翁。我缘直道来施右，君为清诗到石通。定后寂寥无异议，危初萋菲竟何功。投豺畀北言犹在，厄宋饥陈道不穷。
飞泉山脚水盈盈，溪会亭前就榜名。驻目合流寻异派，爽心临眺胜登瀛。游人暗认仙原景，清耳微传玉佩声。依约白莲当日事，社中贤令有渊明。
巧运风斤若化成，过门车马每留行。吞含气象归平陇，鬬凑溪山到画楹。春借杏桃红照耀，晓披烟霭碧低横。使麾映日安牙队，依约当年细柳营。
三溪溪水别原委，长日波光荡无已。曲折有如九回肠，合汇门前清彻底。只看秀色照眼明，溪上闲游不倦情。何年得作逋荣客，好结芳邻一濯缨。
洞口迷离春复秋，几人幽赏赋来游。云封乱石桃花少，月照平湖茂草稠。粉黛三年空不语，溪山万古尚含愁。只今惟有长堤柳，犹似依依念故侯。
玄都重到拂题尘，屈指于今十四春。白石烟消丹灶冷，苍崖日永画楼新。山中自笑黔馿技，天外谁知海鹤身。洞口桃花莫相笑，刘郎犹是少年人。
赞书褒显下重泉，嗣圣初临建武年。河洛图书光似日，商周盘诰远如天。孤墓岂意留空谷，直意犹能御二边。仿佛音尘如在目，遗风雅颂纪新篇。
数里岧峣落日西，更高高处种灵芝。危峰受雪春归晚，怪石留云雨到迟。仙鹿避人眠浅径，野禽窥果啄残枝。待应俗格消磨尽，重建瑶台旧路歧。
凌晨特跨赤龙车，御气乘风下九衢。金阙殿前朝玉帝，丹霞洞口谒麻姑。朱弦未达钟期耳，青鸟空传汉殿书。铁笛一声谁会得，独飞踪迹到仙都。
攀萝蹑翠上麻姑，得到山中景物殊。白鹤有情来碧落，彩鸾无意下清都。仙媛虚见桑田变，世事谁经海水枯。为问方平开宴后，不知还约再来无。
平生但玩鲁公碑，今日身亲到翠微。一径穹窿腾石栈，万松森立护云扉。真人得道书丹籍，福地遗踪付羽衣。𫏐得清幽消俗虑，不堪斜日便催归。
别向春闺十载深，家园无梦可追寻。酸风冷月凄官阁，瘴雨蛮烟度郁林。养老需卿扶健杖，怕寒怜我守孤衾。封侯未卜常滋愧，一寸程途一寸心。
吴山烟树复如何，老去登临感慨多。似说怒涛仍白马，还看远嶂只青螺。三秋草色凌荷芰，万里闲云下薜萝。可惜江湖长浩荡，只供短髪一高歌。
回首沧桑已数番，感怀无尽又何言。悲看世路皆危壑，喜共家人在故园。笔底有心神自远，来年多难骨犹存。连章句弗矜佳丽，风雅于今止一痕。
竹枝歌忆楚江天，曾向浔阳久泊船。君过石钟寻旧韵，我知𬬻顶起新烟。故人寥落今谁在，好梦迢遥亦偶然。秋以为期犹未至，冷鸿疏草暮云边。
浮生踪迹似浮云，把酒论交对夕曛。十载师门称畏友，一朝吏事诵神君。口中高论人间少，名下宏词海内闻。此会正当春色好，莫教邂逅手轻分。
千仞奇峰薄上清，葛洪于此尚留名。紫麟瑞霭春风煖，白虎丹成夜月明。点点苍苔空有迹，菲菲芳草软无声。高踪回首今何在，山水犹含万古情。
重华车驾瘗崔嵬，不似秦皇赐玺回。西治骊山营兆域，东浮沧海访蓬莱。陟方年已过期颐，老死勤民志不衰。何事穆王心醉饱，耄荒无复念前规。
魏氏当年礼斗坛，至今遗址在人间。苍梧已老烟霞淡，丹灶空余岁月闲。铃铎夜深惊睡鹤，幡幢晴影上空山。后人自愧縻婚宦，不得追随款旧关。
渔樵结伴住山谿，蓑笠生涯路不迷。洞口桃花春水满，峰头槲叶夕阳低。故人莫遣寻严濑，太守何须说会稽。换得酒来歌得曲，大家不惜醉如泥。
缘萝蹑蹬共跻攀，水色山光远近间。一勺龙蟠通海窟，半空虎啸隔尘寰。石潭云冷人稀到，溪路苔生为倦还。早望云霓施圣泽，何难菅屦步灵山。
何年雷斧凿山裂，六月苍崖细飞雪。孤凤一去声不闻，海水桑田几兴灭。我知仙去仙尚存，时见真形生岩穴。青天半夜玉箫寒，唤起幽人舞明月。
击汰凉风水面回，偃虹堤上夕阳开。含浆老蜌浮光起，迎棹神鸦舞翅回。醉唱难寻渔笛乐，羁怀易动暮笳哀。何能雪鹭银鸥侣，尽日无愁曲岸隈。
西塞烟痕向晚横，登临聊复上重城。湖边汇泽流千派，望里长峦翠一桁。归檝江皋频错认，怀人天末最关情。散愁商隠还乘兴，只恐风波愁转生。
危楼缥缈倚阑斜，无数残阳噪乱鸦。过客扬帆冲雪浪，渔人举网出银花。子声落纸闲听奕，舌本留香为别茶。巫峡潇湘恣极览，谁言远望当归家。
无聊凭眺日西斜，替恨成啼集暮鸦。远树云中浮墨障，游鱼镜底动菱花。临高每忆登楼赋，遣兴还尝觅句茶。到处羁愁多瑟缩，何如烟浦钓人家。
汉室真人已驾鸿，空留洞府旧山中。暮云凝合元非鏁，俗骨腥膻自不通。束火杖藜深杳杳，袖椎敲石喜𩐨𩐨。若为化作双飞舄，得与郎官继此风。
行尽潇湘山复山，掣舟来叩淡岩关。幽深虽与尘寰隔，空阔犹容俗驾攀。是处名山有岩窦，莫如此地最宽闲。真人仙去知何在，陈迹空留警世顽。
薄踪飘梗寄禅扃，偶到山间万虑清。方愧轩裳奔走役，忍闻猿鹤怨啼声。世情肯顾青衫老，公道惟均白髪生。事业不须频览镜，幻身堪比羽毛轻。
仙踪久矣闭禅关，忽遇高人唤得还。创就琳宫依岌嶪，移来真像带斓斑。路通远浦重重水，楼倚长松面面山。酌我一杯如有意，坐令衰脸变朱颜。
天下名山说武夷，高峰晴树碧云齐。望穷石鼎疑无地，行到山根却有梯。茅屋成村多卜隠，草书悬壁半留题。几时扫断红尘路，一叶渔舟九曲溪。
落日江城动鼓鼙，故山千里转逶迤。谢安旧宅空陈迹，尼父余风异昔时。苜蓿秋高戎马健，海门日短雁书迟。客窗兀对黄昏坐，云汉悠悠起暮思。
双瀑飞来古寺西，月萝烟草久湮迷。自从吾辈经行后，便觉他山索价低。老去合为三径计，就中聊借一枝栖。石崖大有穿磨所，从与新诗着处题。
榾柮炉头夜未阑，冰壶全觉漏声干。前山草木疑长白，下界楼台尽广寒。骚客忽惊梅片落，老农先作稻花看。何当一奏平淮颂，坐使皇图九鼎安。
楚泽凄凉笑屈原，行吟如在浣花川。风回别墅闻桐角，烟冷荒郊挂纸钱。麰麦正香田舍乐，茅柴初熟酒家连。锦囊收拾归来晚，踏月闲敲款段鞭。
闭门潇洒入窗明，一洗浮生梦幻情。夜月静移花下影，晓风轻度竹间声。天空寥廓人孤坐，地耸高寒鹤不惊。满眼青山云散尽，恍疑身世在蓬瀛。
璚姬秋宴集蓬壶，酒晕微微上雪酥。笑倚西风浑不定，因临流水欲相扶。绿云香减霜初冷，红玉痕消日又晡。妆镜明朝见真色，不知犹带宿酲无。
虚室萧萧百虑忘，近来趣味一何长。清谈自笑如东晋，好句谁能学盛唐。旧日故园春寂寞，三年上国梦凄凉。功名原在青编里，况有青毡在玉堂。
拟欲占晴待暮鸦，不禁愁思满蒹葭。片云飞渡风和雨，斜日低穿水浸沙。薏苡石边收钓笠，芙蓉篱外响芦笳。最怜冉冉秋将半，未得先乘问月槎。
粉蝶黄蜂二月天，初晴已觉十分妍。市桥船系垂垂柳，花寺钟敲淡淡烟。幽趣静看青鸟啄，闲情独羡白鸥眠。谢家风月今何许，总入池塘梦里篇。
芸叶满床尘梦稀，空林对雨淡相依。闲身不与时荣谢，抱膝惟评古是非。蕙帐风寒人未老，松门云静鹤初归。青山紫阁原同道，肯羡宫袍耀布衣。
湖上人家住最幽，檐牙倒影落沧洲。诗成梅坞三更月，酒醒蓬窗午夜秋。移石为添烧药灶，卖金因起读书楼。经年不入城𬮱去，长倚阑干看白鸥。
壁灯花落夜将残，天远那知客思单。鹤帐不成云外梦，燕楼空锁雨中寒。千年风雅教谁主，一曲凄凉只自弹。又恐孤山梅渐老，明朝相约过长安。
江湖闲步几经年，穷似襄阳孟浩然。折简为求僧舍茗，典衣因欠酒家钱。真情尽向诗中见，归梦常于枕上圆。世路风波深可畏，结茅何日遂归田。
却粒烧丹未有方，且逃人事住山房。冷看桐叶含秋思，闲扫苔花背夕阳。墙壁遍题无酒句，衣裳多带捣茶香。云深自是稀来往，婆餠一声清昼长。
马嘶残月醉醒中，行尽天涯西复东。两鬓欲霜难讳老，一心忧国不妨穷。只今世路浑如水，从旧交情独有公。彭泽门前昔时柳，也应相傍得春风。
忆昔青灯夜对床，断猿声里早梅香。一从去棹冲寒雪，几度凭阑到夕阳。秋思渐于蝉外觉，别愁偏向雁边长。梧桐解得离人意，不遣西风吹叶黄。
买得扁舟系海滨，梅花岭上浪游人。江山若欲留连客，诗酒何妨报答春。柳带梳风黄尚浅，草茵铺雨绿将匀。约君携手同行乐，趁取东郊景物新。
江湖不恨知心少，只怕相逢雪上头。万事悠悠双弊屣，百年渺渺一虚舟。共斟荷露吟终日，坐挹松风喜近秋。更好停杯溪上月，不妨为我夜深留。
数株杨柳种多年，今日方维胜客船。扫石共看山色坐，枕书同听雨声眠。溪羹旋煮莼丝滑，野饭新炊白玉圆。不管归心忙似箭，强留吟过菊花天。
半龛遗像饰貂蝉，往事犹思庆历前。未说两朝亲捧日，且言一柱独擎天。山林付与书生管，香火当同信史传。独恨军中无此老，如今西贼又侵边。
郁郁东南旺气浮，吴争越战几春秋。一阳柳色浑无恙，五月荷花半是愁。隆替且容吾辈老，英雄都付此江流。中原苦被淮山隔，莫向西风更倚楼。
小雪梅香已破缄，罗浮春信许先探。松林酒肆知谁醉，石壁题诗祇自惭。未放翠禽呼梦觉，待教黄野纵鸾骖。行当看我飞云顶，并取春魁压斗南。
翻笑行藏不自由，邮亭杯酒又淹留。罢官却喜身还健，报最空惭政未优。截镫祇今难系马，卖刀自昔已牵牛。蛮烟岭树斜阳路，两地离怀一样秋。
云观烟楼是梵家，竹围如洗逼寒沙。因风绿浪摇晴麦，遇雨红香落涧花。人锁昼房听鸟语，僧归晚坞放蜂衙。不须老远来沽酒，只觅天酥为点茶。
绝域降附天下平，八表无事悦圣情。云披雾敛天地明，登封日观禅云亭。
澄潭皎镜石崔巍，万壑千岩暗绿苔。林亭自有幽贞趣，况复秋深爽气来。
忆昔娇妃在紫宸，铅华不御得天真。霜绡虽似当时态，争奈娇波不顾人。
刻木牵丝作老翁，鸡皮鹤发与真同。须臾弄罢寂无事，还似人生一梦中。
禁苑秋来爽气多，昆明风动起沧波。中流箫鼓诚堪赏，讵假横汾发櫂歌。
上元高会集群仙，心斋何事欲祈年。丹诚傥彻玉帝座，且共吾人庆大田。
蓂生三五叶初齐，上元羽客出桃蹊。不爱仙家登真诀，愿蒙四海福黔黎。
大殿连云接爽溪，钟声还与鼓声齐。长安若问江南事，说道风光在水西。
千岩万壑不辞劳，远看方知出处高。溪涧岂能留得住，终归大海作波涛。
奠璧郊坛昭大礼，锵金拊石表虔诚。始奏承云娱帝赏，复歌调露畅韶英。
赫赫离精御炎陆，滔滔炽景开隆暑。冀延神鉴俯兰尊，式表虔襟陈桂俎。
沈潜演贶分三极，广大凝祯总万方。既荐羽旌文化启，还呈干戚武威扬。
调云阕兮神座兴，骖云驾兮俨将升。腾绛霄兮垂景祜，翘丹恳兮荷休征。
看朱成碧思纷纷，憔悴支离为忆君。不信比来长下泪，开箱验取石榴裙。
三冬季月景龙年，万乘观风出灞川。遥看电跃龙为马，回瞩霜原玉作田。
鸾旗掣曳拂空回，羽骑骖驔蹑景来。隐隐骊山云外耸，迢迢御帐日边开。
翠幕珠帏敞月营，金罍玉斝泛兰英。岁岁年年常扈跸，长长久久乐升平。
沁水田园先自多，齐城楼观更无过。倩语张骞莫辛苦，人今从此识天河。
参差碧岫耸莲花，潺湲绿水莹金沙。何须远访三山路，人今已到九仙家。
凭高瞰险足怡心，菌阁桃源不暇寻。余雪依林成玉树，残霙点岫即瑶岑。
罗袖动香香不已，红蕖袅袅秋烟里。轻云岭上乍摇风，嫩柳池边初拂水。
桂叶双眉久不描，残妆和泪污红绡。长门尽日无梳洗，何必珍珠慰寂寥。
十二层楼倚翠空，凤鸾相对立梧桐。双成走报监门卫，莫使吴歈入汉宫。
一点分明值万金，开时惟怕冷风侵。主人若也勤挑拨，敢向尊前不尽心。
又见桐花发旧枝，一楼烟雨暮凄凄。凭阑惆怅人谁会，不觉澘然泪眼低。
层城无复见娇姿，佳节缠哀不自持。空有当年旧烟月，芙蓉城上哭蛾眉。
风情渐老见春羞，到处消魂感旧游。多谢长条似相识，强垂烟态拂人头。
牙签万轴裹红绡，王粲书同付火烧。不于祖龙留面目，遗篇那得到今朝。
辉辉赫赫浮玉云，宣华池上月华新。月华如水浸宫殿，有酒不醉真痴人。
春色曾看紫陌头，乱红飞尽不禁愁。人情自厌芳华歇，一叶随风落御沟。
周游灵境散幽情，千里江山暂得行。所恨风光看未足，却驱金翠入龟城。
获陪翠辇喜殊常，同涉仙坛岂厌长。不羡乘鸾入烟雾，此中便是五云乡。
登寻丹壑到玄都，接日红霞照座隅。即向周回岩下看，似看曾进画图无。
翠驿红亭近玉京，梦魂犹是在青城。比来出看江山景，却被江山看出行。
上灵眷命膺会昌，盛德殷荐叶辰良。景福降兮圣德远，玄化穆兮天历长。
叠璧凝影皇坛路，编珠流彩帝郊前。已奏黄钟歌大吕，还符宝历祚昌年。
歌奏毕兮礼献终，六龙驭兮神将升。明德感兮非黍稷，降福简兮祚休征。
天之历数归睿唐，顾惟菲德钦昊苍。撰吉日兮表殷荐，冀神鉴兮降闿阳。
已陈粢盛敷严祀，更奏笙镛协雅声。璇图宝历欣宁谧，晏俗淳风乐太平。
六钟翕协六变成，八佾倘佯八风生。乐九韶兮人神感，美七德兮天地清。
玉帛牺牲申敬享，金丝𬭭羽盛音容。庶俾亿龄禔景福，长欣万宇洽时邕。
御扆合宫承宝历，席图重馆奉明灵。偃武修文九围泰，沈烽静柝八荒宁。
赫赫离精御炎陆，滔滔炽景开隆暑。冀延神鉴俯兰樽，式表虔襟陈桂俎。
凤曲登歌调令序，龙雩集舞泛祥风。彩旞云回昭睿德，朱干电发表神功。
御征乘宫出郊甸，安歌率舞递将迎。自有云门符帝赏，犹持雷鼓答天成。
笙歌籥舞属年韶，鹭鼓凫钟展时豫。调露初迎绮春节，承云遽践苍霄驭。
千里温风飘绛羽，十枝炎景賸朱干。陈觞荐俎歌二献，拊石𪭢金会七盘。
璇仪气爽惊缇籥，玉吕灰飞含素商。鸣鞞奏管芳羞荐，会舞安歌葆眊扬。
执籥持羽初终曲，朱干玉𬭭始分行。七德九功咸已畅，明灵降福具穰穰。
崇牙树羽延调露，旋宫扣律掩承云。诞敷懿德昭神武，载集丰功表睿文。
合吹八风金奏动，分容万舞玉鞘惊。词昭茂典光前列，夕曜乘功表盛明。
羽籥既阕干戚陈，八音克谐六变新。愉贵神兮般以乐，保皇祚兮万斯春。
玉币牲牷分荐享，羽旄干𬭭遰成容。一德惟宁两仪泰，三才保合四时邕。
沈潜演贶分三极，广大凝祯总万方。既荐羽旌文化启，还呈干𬭭武威扬。
调云阕兮神座兴，骖云驾兮俨将升。腾绛霄兮垂景祐，翘丹恳兮荷休征。
坤道降祥和庶品，灵心载德厚群生。水土既调三极泰，文武毕备九区平。
神道发生敷九稼，阴极乘仁畅八埏。纬武经文隆景化，登祥荐祉启丰年。
经纬两仪文化洽，削平方域武功成。瑶弦自乐乾坤泰，玉𬭭长欢区宇宁。
羽籥低昂文缀已，干戚蹈厉武行初。望岁祈农神所听，延祥介福岂云虚。
万国以贞光上嗣，三善茂德表重轮。视膳寝门尊要道，高辟崇贤引正人。
隼集龟开昭圣烈，龙蹲凤跱肃神仪。尊儒敬业宏图阐，纬武经文盛德施。
圣敬通神光七庙，灵心荐祚和万方。严禋克配鸿基远，明德惟馨凤历昌。
赫赫玄功被穹壤，皇皇至德洽生灵。开基拨乱妖氛廓，佐命宣威海内清。
惟圣配天敷盛礼，惟天为大阐洪名。恭禋展敬光先德，苹藻申虔表志诚。
六钟翕协六变成，八佾徜徉八风生。乐九韶兮人神感，美七德兮天地清。
送文迎武递参差，一始一终光圣仪。四海生人歌有庆，千龄孝享肃无亏。
金枝羽部彻清歌，瑶台肃穆笙磬罗。谐音遍响合明意，万类昭融灵应多。
三县已判歌钟列，六佾将开羽𬭭分。尚想燕飞来蔽日，终疑鹤影降凌云。
羽籥崇文礼以毕，干𬭭奋武事将行。用舍繇来其有致，壮志宣威乐太平。
八音协奏陈金石，六佾分行整礼容。沧溟赴海还称少，素月开轮即是重。
邕邕阐化凭文德，赫赫宣威藉武功。既执羽旄先拂吹，还持玉𬭭更挥空。
干旄羽籥相亏蔽，一进一退殊行缀。昔献三雍盛礼容，今陈六佾崇仪制。
喧喧金石容既缺，肃肃羽驾就行列。缑山遗响昔所闻，庙庭进旅今攸设。
道和气兮袭氤氲，宣皇规兮彰圣神。服遐裔兮敷质文，格苗扈兮息烟尘。
木铎敷音文德昌，朱干成列武功彰。雷鼗鹭羽今休用，玉𬭭相参正发扬。
戛玉𪭢金永颂声，檿丝孤竹和且清。灵歆醉止牺象盈，自天降福千万龄。
称文既表温柔德，示武须成蹈厉容。缀兆疾舒皆应节，明明我祖乐无穷。
汉将承恩西破戎，捷书先奏未央宫。天子预开麟阁待，祗今谁数贰师功。
官军西出过楼兰，营幕傍临月窟寒。蒲海晓霜凝剑尾，葱山夜雪扑旌竿。
鸣笳擂鼓拥回军，破国平蕃昔未闻。大夫鹊印摇边月，天将龙旗掣海云。
月落辕门鼓角鸣，千群面缚出蕃城。洗兵鱼海云迎阵，秣马龙堆月照营。
蕃军遥见汉家营，满谷连山遍哭声。万箭千刀一夜杀，平明流血浸空城。
暮雨旌旗湿未干，胡尘白草日光寒。昨日将军连晓战，蕃军只见马空鞍。
秦时明月汉时关，万里长征人未还。但使龙城飞将在，不教胡马度阴山。
白花垣上望京师，黄河水流无尽时。穷秋旷野行人绝，马首东来知是谁。
金带连环束战袍，马头冲雪度临洮。卷旗夜劫单于帐，乱斫胡兵缺宝刀。
黄砂直上白云间，一片孤城万仞山。羌笛何须怨杨柳，春风不度玉门关。
可怜濯濯春杨柳，攀折将来就纤手。妾容与此同盛衰，何必君恩独能久。
偶向江边采白苹，还随女伴赛江神。众中不敢分明语，暗掷金钱卜远人。
长乐花枝雨点消，江城日暮好相邀。春楼不闭葳蕤锁，绿水回通宛转桥。
皓齿还如贝色含，长眉亦似烟华贴。邻娃尽著绣裆襦，独自提筐采蚕叶。
一回望月一回悲，望月月移人不移。何时得见汉朝使？为妾传书斩画师。
日暮惊沙乱雪飞，傍人相劝易罗衣。强来前帐看歌舞，共待单于夜猎归。
自倚婵娟望主恩，谁知美恶忽相翻。黄金不买汉宫貌，青冢空埋胡地魂。
满面胡沙满鬓风，眉销残黛脸销红。愁苦辛勤憔悴尽，如今却似画图中。
汉使却回凭寄语，黄金何日赎蛾眉？君王若问妾颜色，莫道不如宫里时。
毛延寿画欲通神，忍为黄金不为人。马上琵琶行万里，汉宫长有隔生春。
北望单于日半斜，明君马上泣胡沙。一双泪滴黄河水，应得东流入汉家。
李陵初送子卿回，汉月明明照帐来。忆著长安旧游处，千门万户玉楼台。
梧桐叶下黄金井，横架辘轳牵素绠。美人初起天未明，手拂银缾秋水冷。
新系青丝百尺绳，心在君家辘轳上。我心皎洁君不知，辘轳一转一惆怅。
何处春风吹晓幕？江南绿水通朱阁。美人二八面如花，泣向东风畏花落。
强歌强舞竟难胜，花落花开泪满缯。祗合当年伴君死，免教憔悴望西陵。
魏帝当时铜雀台，黄花深映棘丛开。人生富贵须回首，此地岂无歌舞来。
秋色西陵满绿芜，繁弦急管彊欢娱。长舒罗袖不成舞，却向风前承泪珠。
彊开尊酒向陵看，忆得君王旧日欢。不觉余歌悲自断，非关艳曲转声难。
百战沙场碎铁衣，城南已合数重围。突营射杀呼延将，独领残兵千骑归。
烽火城西百尺楼，黄昏独上海风秋。更吹横笛关山月，谁解金闺万里愁。
琵琶起舞换新声，总是关山旧别情。撩乱边愁弹不尽，高高秋月下长城。
青海长云暗雪山，孤城遥望雁门关。黄沙百战穿金甲，不破楼兰终不还。
旄头夜落捷书飞，来奏金门著赐衣。白马将军频破敌，黄龙戍卒几时归。
南纪巫庐瘴不绝，太古以来无尺雪。蛮夷长老怨苦寒，崐崘天关冻应折。
去年离别雁初归，今夜裁缝萤已飞。征客近来音信断，不知何处寄寒衣。
春水悠悠春水绿，对此思君泪相续。羞将离恨向东风，理尽秦筝不成曲。
与君形影分胡越，玉枕终年对离别。登台北望烟雨深，回身泣向寥天月。
自闭长门经几秋，罗衣湿尽泪还流。一种蛾眉明月夜，南宫歌管北宫愁。
宫殿沈沈月欲分，昭阳更漏不堪闻。珊瑚枕上千行泪，不是思君是恨君。
独坐炉边结夜愁，暂时恩去亦难留。手持金箸垂红泪，乱拨寒灰不举头。
天回北斗挂西楼，金屋无人萤火流。月光欲到长门殿，别作深宫一段愁。
桂殿长愁不记春，黄金四屋起秋尘。夜悬明镜青天上，独照长门宫里人。
春风日日闭长门，摇荡春心自梦魂。若遣花开只笑妾，不如桃李正无言。
御泉长绕凤皇楼，只是恩波别处流。闲揲舞衣归未得，夜来砧杵六宫秋。
天上凤皇休寄梦，人间鹦鹉旧堪悲。平生心绪无人识，一只金梭万丈丝。
日映宫墙柳色寒，笙歌遥指碧云端。珠铅滴尽无心语，彊把花枝冷笑看。
闲把罗衣泣凤皇，先朝曾教舞霓裳。春来却羡庭花落，得逐晴风出禁墙。
流水君恩共不回，杏花争忍埽成堆。残春未必多烟雨，泪滴闲阶长绿苔。
雨滴梧桐秋夜长，愁心和雨到昭阳。泪痕不学君恩断，拭却千行更万行。
学画蛾眉独出群，当时人道便承恩。经年不见君王面，花落黄昏空掩门。
望见葳蕤举翠华，试开金屋埽庭花。须臾宫女传来信，云幸平阳公主家。
长信梨花暗欲栖，应门上籥草萋萋。春风吹花乱扑户，班倢车声不至啼。
金井梧桐秋叶黄，珠帘不卷夜来霜。金炉玉枕无颜色，卧听南宫清漏长。
奉帚平明金殿开，暂将团扇共裴回。玉颜不及寒鸦色，犹带昭阳日影来。
露湿晴花宫殿香，月明歌吹在昭阳。似将海水添宫漏，共滴长门一夜长。
尘满金炉不炷香，黄昏独自立重廊。笙歌何处承恩宠？一一随风入上阳。
长门槐柳半萧疏，玉辇沈思恨有余。红泪旋销倾国态，黄金谁为达相如。
蓪草头花椰叶裙，蒲葵树下舞蛮云。引领望江遥滴酒，白苹风起水生文。
枨枨山响荅琵琶，酒湿青莎肉饲鸦。树叶无声神去后，纸钱灰出木绵花。
姑苏台上乌栖时，吴王宫里醉西施。吴歌楚舞欢未毕，青山犹衔半边日。
章华宫人夜上楼，君王望月西山头。夜深宫殿门不锁，白露满山山叶堕。
西山作宫潮满池，宫乌晓鸣茱萸枝。吴姬自唱采莲曲，君王昨夜舟中宿。
蛾眉曼脸倾城国，鸣环动佩新相识。银汉斜临白玉堂，芙蓉行障掩灯光。
画舸双艚锦为缆，芙蓉花发莲叶暗。门前月色映横塘，感郎中夜渡潇湘。
大堤女儿郎莫寻，三三五五结同心。清晨对镜冶容色，意欲取郎千万金。
稽山罢雾郁嵯峨，镜水无风也自波。莫言春度芳菲尽，别有中流采芰荷。
吴姬越艳楚王妃，争弄莲舟水湿衣。来时浦口花迎入，采罢江头月送归。
荷叶罗裙一色裁，芙蓉向脸两边开。乱入池中看不见，闻歌始觉有人来。
涔阳女儿花满头，毵毵同泛木兰舟。春风日暮南湖里，争唱菱歌不肯休。
菱叶萦波荷飐风，荷花深处小船通。逢郎欲语低头笑，碧玉搔头落水中。
巴西巫峡指巴东，朝云触石上朝空。巫山巫峡高何已，行雨行云一时起。
洛阳梨花落如霰，河阳桃叶生复齐。坐恐玉楼春欲尽，红绵粉絮裛妆啼。
董贤女弟在椒风，窈窕繁华贵后宫。璧带金釭皆翡翠，一朝零落变成空。
翠帷双卷出倾城，龙剑破匣霜月明。朱唇掩抑悄无声，金簧玉磬宫中生。
弟子部中留一色，听风听水作霓裳。散声未足重来授，直到床前见上皇。
中管五弦初半曲，遥教合上隔帘听。一声声向天头落，效得仙人夜唱经。
自直梨园得出稀，更番上曲不教归。一时跪拜霓裳彻，立地阶前赐紫衣。
旋翻新谱声初足，除却梨园未教人。宣与书家分手写，中官走马赐功臣。
伴教霓裳有贵妃，从初直到曲成时。日长耳里闻声熟，拍数分毫错总知。
弦索𪭢𪭢隔彩云，五更初发一山闻。武皇自送西王母，新换霓裳月色裙。
敕赐宫人澡浴回，遥看美女院门开。一山星月霓裳动，好字先从殿里来。
传呼法部按霓裳，新得承恩别作行。应是贵妃楼上看，内人舁下彩罗箱。
朝元阁上山风起，夜听霓裳玉露寒。宫女月中更替立，黄金梯滑并行难。
知向华清年月满，山头山底种长生。去时留下霓裳曲，总是离宫别馆声。
二妃怨处云沈沈，二妃哭处湘水深。商人酒滴庙前草，萧飒风生斑竹林。
汉国明妃去不还，马𫘞弦管向阴山。匣中纵有菱花镜，羞对单于照旧颜。
曲江丝柳变烟条，寒骨冰随暖气销。才见春光生绮陌，已闻清乐动云韶。
经过柳陌与桃蹊，寻逐风光着处迷。鸟度时时冲絮起，花繁衮衮压枝低。
网轩凉吹动轻衣，夜听更长玉漏稀。月渡天河光转湿，鹊惊秋树叶频飞。
宫连太液见苍波，暑气微清秋意多。一夜轻风苹末起，露珠翻尽满池荷。
凤兮凤兮非无凰，山重水阔不可量。梧桐结阴在朝阳，濯羽弱水鸣高翔。
重义轻生一剑知，白虹贯日报雠归。片心惆怅清平世，酒市无人问布衣。
五陵年少金市东，银鞍白马度春风。落花踏尽游何处？笑入胡姬酒肆中。
新丰美酒斗十千，咸阳游侠多少年。相逢意气为君饮，系马高楼垂柳边。
汉家君臣欢宴终，高议云台论战功。天子临轩赐侯印，将军佩出明光宫。
出身仕汉羽林郎，初随骠骑战渔阳。孰知不向边庭苦，纵死犹闻侠骨香。
一身能臂两雕弧，虏骑千群只似无。偏坐金鞍调白羽，纷纷射杀五单于。
少小边州惯放狂，骣骑蕃马射黄羊。如今年事无筋力，犹倚营门数雁行。
家本清河住五城，须凭弓箭得功名。等闲飞鞚秋原上，独向寒云试射声。
弓背霞明剑照霜，秋风走马出咸阳。未收天子河湟地，不拟回头望故乡。
霜满中庭月过楼，金尊玉柱对清秋。当年称意须为乐，不到天明未肯休。
连环羁玉声光碎，绿锦蔽泥虬卷高。春风细雨走马去，珠落璀璀白𦋺袍。
莫笑田家老瓦盆，自从盛酒长儿孙。倾银注瓦惊人眼，共醉终同卧竹根。
巢燕养雏浑去尽，红花结子已无多。黄衫年少来宜数，不见堂前东逝波。
马上谁家白面郎，临阶下马坐人床。不通姓字麄豪甚，指点银瓶索酒尝。
千点斓斒喷玉骢，青丝结尾绣缠鬃。鸣鞭晚出章台路，叶叶春依杨柳风。
醉骑白马走空衢，恶少皆称电不如。五凤街头闲勒辔，半垂衫袖揖金吾。
锦衣鲜华手擎鹘，闲行气貌多轻忽。稼穑艰难总不知，五帝三王是何物。
翠楼春酒虾蟆陵，长安少年皆共矜。纷纷半醉绿槐道，蹀躞花骢骄不胜。
晴烟漠漠柳毵毵，不那离情酒半酣。更把马鞭云外指，断肠春色在江南。
坐令宫树无颜色，摇荡春光千万里。茫茫晓日下长秋，哀歌未断城鸦起。
燕南壮士吴门豪，筑中置铅鱼隐刀。感君恩重许君命，泰山一掷轻鸿毛。
雁门山上雁初飞，马邑阑中马正肥。日旰山西逢驿使，殷勤南北送征衣。
北斗星移银汉低，班姬愁思凤城西。青槐陌上人行绝，明月楼前乌夜啼。
蟪蛄切切风骚骚，芙蓉喷香蟾蜍高。孤灯耿耿征妇劳，更深扑落金错刀。
秋灯向壁掩洞房，良人此夜直明光。天河悠悠漏水长，南楼北斗两相当。
丁丁漏水夜何长，漫漫轻云露月光。秋壁暗虫通夕响，寒衣未寄莫飞霜。
桂魄初生秋露微，轻罗已薄未更衣。银筝夜久殷勤弄，心怯空房不忍归。
魏帝宫人舞凤楼，隋家天子泛龙舟。君王夜醉春眠晏，不觉桃花逐水流。
一年三百六十日，赏心那似春中物。草迷曲坞花满园，东家少年西家出。
花颔红鬃一向偏，绿槐香陌欲朝天。仍嫌众里娇行疾，傍镫深藏白玉鞭。
喷珠团香小桂条，玉鞭兼赐霍嫖姚。弄影便从天禁出，碧蹄声碎五门桥。
平沙落日大荒西，陇上明星高复低。孤山几处看烽火，壮士连营候鼓鼙。
猛将关西意气多，能骑骏马弄雕戈。金鞍宝铰精神出，笛倚新翻水调歌。
王孙别上绿珠轮，不羡名公乐此身。户外碧潭春洗马，楼前红烛夜迎人。
陇头一叚气长秋，举目萧条总是愁。只为征人多下泪，年年添作断肠流。
细草河边一雁飞，黄龙关里挂戎衣。为受明王恩宠甚，从事经年不复归。
锦城丝管日纷纷，半入江风半入云。此曲只应天上去，人间能得几回闻。
昨夜遥欢出建章，今朝缀赏度昭阳。传声莫闭黄金屋，为报先开白玉堂。
日晚笳声咽戍楼，陇云漫漫水东流。行人万里向西去，满目关山空恨愁。
千年一遇圣明朝，愿对君王舞细腰。乍可当熊任生死，谁能伴凤上云霄。
凿河千里走黄沙，浮殿西来动日华。可道新声是亡国，且贪惆怅后庭花。
汉家宫里柳如丝，上苑桃花连碧池。圣寿已传千岁酒，天文更赏百僚诗。
朔风吹叶雁门秋，万里烟尘昏戍楼。征马长思青海北，胡笳夜听陇山头。
三秋陌上早霜飞，羽猎平田浅草齐。锦背苍鹰初出按，五花骢马喂来肥。
鸳鸯殿里笙歌起，翡翠楼前出舞人。唤上紫微三五夕，圣明方寿一千春。
国使翩翩随斾旌，陇西岐路足荒城。毡裘牧马胡雏小，日暮蕃歌三两声。
边城暮雨雁飞低，芦笋初生渐欲齐。无数铃声遥过碛，应驮白练到安西。
古镇城门白碛开，胡兵往往傍沙堆。巡边使客行应早，每待平安火到来。
凤林关里水东流，白草黄榆六十秋。边将皆承主恩泽，无人解道取凉州。
昨夜蕃兵报国雠，沙州都护破凉州。黄河九曲今归汉，塞外纵横战血流。
国门卿相旧山庄，圣主移来宴绿芳。帘外辗为车马路，花间踏出舞人场。
国鸟尚含天乐转，寒风犹带御衣香。为报碧潭明月夜，会须留赏待君王。
庭前鹊绕相思树，井上莺歌争刺桐。含情少妇悲春草，多是良人学转蓬。
塞北江南共一家，何须泪落怨黄沙。春酒半酣千日醉，庭前还有落梅花。
我皇膺运太平年，四海朝宗会百川。自古几多明圣主，不如今帝胜尧天。
秋风明月独离居，荡子从戎十载余。征人去日殷勤属，归雁来时数寄书。
彤闱晓辟万鞍回，玉辂春游薄晚开。渭北清光摇草树，州南嘉景入楼台。
千门今夜晓初晴，万里天河彻帝京。璨璨繁星驾秋色，棱棱霜气韵钟声。
长安二月柳依依，西出流沙路渐微。阏氏山上春光少，相府庭边驿使稀。
三秋大漠冷溪山，八月严霜变草颜。卷斾风行宵渡碛，衔枚电扫晓应还。
西去轮台万里余，故乡音耗日应疏。陇山鹦鹉能言语，为报闺人数寄书。
秦时明月汉时关，万里征人尚未还。但愿龙庭神将在，不教胡马渡阴山。
音书杜绝白狼西，桃李无颜黄鸟啼。寒鸟春深归去尽，出门肠断草萋萋。
私言切语谁人会，海燕双飞绕画梁。君学秋胡不相识，妾亦无心去采桑。
猩猩血彩系头标，天上齐声举画桡。却是内人争意切，六宫罗袖一时招。
亭亭孤月照行舟，寂寂长江万里流。乡国不知何处是？云山漫漫使人愁。
秋来四面足风沙，塞外征人暂别家。千里不辞行路远，时光早晚到天涯。
雕弓白羽猎初回，薄夜牛羊复下来。梦水河边秋草合，黑山峰外阵云开。
回乐峰前沙似雪，受降城外月如霜。不知何处吹芦管？一夜征人尽望乡。
天边物色更无春，祗有羊群与马群。谁家营里吹羌笛，哀怨教人不忍闻。
岁去年来拜圣朝，更无山阙对溪桥。九门杨柳浑无半，犹自千条与万条。
绿杨陌上送行人，马去车回一望尘。不觉别时红泪尽，归来无泪可沾巾。
管急丝繁拍渐稠，绿腰宛转曲终头。诚知乐世声声乐，老病人听未免愁。
正抽碧线绣红罗，忽听黄莺敛翠蛾。秋思冬愁春恨望，大都不得意时多。
世传满子是人名，临就刑时曲始成。一曲四词歌八叠，从头便是断肠声。
云想衣裳花想容，春风拂槛露华浓。若非群玉山头见，会向瑶台月下逢。
一枝红艳露凝香，云雨巫山枉断肠。借问汉宫谁得似，可怜飞燕倚新妆。
名花倾国两相欢，长得君王带笑看。解释春风无限恨，沈香亭北倚阑干。
车驾东来值太平，大酺三日洛阳城。小儿一伎竿头绝，天下传呼万岁声。
紫陌酺归日欲斜，红尘开路薛王家。双鬟前说楼前鼓，两伎争轮好结花。
八月平时花萼楼，万方同乐奏千秋。倾城人看长竿出，一伎初成赵解愁。
热戏争心剧火烧，铜槌暗执不相饶。上皇失喜宁王笑，百尺幢竿果动摇。
兴庆池南柳未开，太真先把一枝梅。内人已唱春莺啭，花下傞傞软舞来。
雨霖铃夜却归秦，犹是张徽一曲新。长说上皇垂泪教，月明南内更无人。
可怜天上桂花孤，试问姮娥更要无。月宫幸有闲田地，何不中央种两株。
谓城朝雨浥轻尘，客舍青青柳色春。劝君更尽一杯酒，西出阳关无故人。
帝子苍梧不复归，洞庭叶下荆云飞。巴人夜唱竹枝后，肠断晓猿声渐稀。
白帝城头春草生，白盐山下蜀江清。南人上来歌一曲，北人莫上动乡情。
山桃红花满上头，蜀江春水拍江流。花红易衰似郎意，水流无限似侬愁。
江上朱楼新雨晴，瀼西春水縠文生。桥东桥西好杨柳，人来人去唱歌行。
日出三竿春雾消，江头蜀客驻兰桡。凭寄狂夫书一纸，住在成都万里桥。
两岸山花似雪开，家家春酒满银杯。昭君坊中多女伴，永安宫外踏青来。
瞿塘嘈嘈十二滩，此中道路古来难。长恨人心不如水，等闲平地起波澜。
巫峡苍苍烟雨时，清猿啼在最高枝。个里愁人肠自断，由来不是此声悲。
城西门前滟滪堆，年年波浪不能摧。懊恼人心不如石，少时东去复西来。
山上层层桃李花，云间烟火是人家。银钏金钗来负水，长刀短笠去烧畬。
杨柳青青江水平，闻郎江上唱歌声。东边日出西边雨，道是无情还有情。
楚水巴山江雨多，巴人能唱本乡歌。今朝北客思归去，回入纥那披绿罗。
瞿塘峡口冷烟低，白帝城头月向西。唱到竹枝声咽处，寒猿晴鸟一时啼。
竹枝苦怨怨何人，夜静山空歇又闻。蛮儿巴女齐声唱，愁杀江楼病使君。
巴东船舫上巴西，波面风生雨脚齐。水蓼冷花红蔟蔟，江蓠湿叶碧萋萋。
江畔谁人唱竹枝，前声断咽后声迟。怪来调苦缘词苦，多是通州司马诗。
荆门滩急水潺潺，两岸猿啼烟满山。渡头年少应官去，月落西陵望不还。
巫峡云开神女祠，绿潭红树影参差。下牢戍口初相问，无义滩头剩别离。
石壁千重树万重，白云斜掩碧芙蓉。昭君溪上年年月，独自婵娟色最浓。
十二峰头月欲低，空蒙江上子规啼。孤舟一夜东归客，泣向春风忆建溪。
门前春水白苹花，岸上无人小艇斜。商女经过江欲暮，散抛残食饲神雅。
乱绳千结绊人深，越罗万丈表长寻。杨柳在身垂意绪，藕花落尽见莲心。
一树春风万万枝，嫩于金色软于丝。永丰西角荒园里，尽日无人属阿谁。
一树衰残委泥土，双枝荣耀植天庭。定知玄象今春后，柳宿光中添两星。
六幺水调家家唱，白雪梅花处处吹。古歌旧曲君休听，听取新翻杨柳枝。
陶令门前四五树，亚夫营里百千条。何似东都正二月，黄金枝映洛阳桥。
依依袅袅复青青，句引清风无限情。白雪花繁空扑地，绿丝条弱不胜莺。
红板江桥青酒旗，馆娃宫暖日斜时。可怜雨歇东风定，万树千条各自垂。
苏州杨柳任君夸，更有钱塘胜馆娃。若解多情寻小小，绿杨深处是苏家。
苏家小女旧知名，杨柳风前别有情。剥条盘作银环样，卷叶吹为玉笛声。
叶含浓露如啼眼，枝袅轻风似舞腰。小树不禁攀折苦，乞君留取两三条。
人言柳叶似愁眉，更有愁肠似柳丝。柳丝挽断肠牵断，彼此应无续得期。
一树依依在永丰，两枝飞去杳无踪。玉皇曾采人间曲，应逐歌声入九重。
塞北梅花羌笛吹，淮南桂树小山词。请君莫奏前朝曲，听唱新翻杨柳枝。
南陌东城春早时，相逢何处不依依。桃红李白皆夸好，须得垂杨相发辉。
凤阙轻遮翡翠帷，龙墀遥望曲尘丝。御沟春水柳晖映，狂杀长安年少儿。
金谷园中莺乱飞，铜驼陌上好风吹。城东桃李须臾尽，争似垂杨无限时。
花萼楼前初种时，美人楼上鬬腰支。如今抛掷上街里，露叶如啼欲恨谁。
炀帝行宫汴水滨，数株残柳不胜春。昨来风起花如雪，飞入宫墙不见人。
御陌青门拂地垂，千条金缕万条丝。如今绾作同心结，将赠行人知不知。
城外春风满酒旗，行人挥袂日西时。长安陌上无穷树，唯有垂杨管别离。
轻盈袅娜占春华，舞榭妆楼处处遮。春尽絮飞留不得，随风好去落谁家。
扬子江头烟景迷，隋家宫树拂金堤。嵯峨犹有当时色，半蘸波中水鸟栖。
迎得春光先到来，浅黄轻绿映楼台。只缘袅娜多情思，便被春风长请挼。
巫峡巫山杨柳多，朝云暮雨远相和。因想阳台无限事，为君回唱竹枝歌。
暂凭樽酒送无憀，莫损愁眉与细腰。人世死前唯有别，春风争拟惜长条。
含烟惹雾每依依，万绪千条拂落晖。为报行人休尽折，半留相送半迎归。
梁苑隋堤事已空，万条犹舞旧春风。那堪更想千年后，谁见杨花入汉宫。
伤见路傍杨柳春，一枝折尽一重新。今年还折去年处，不送去年离别人。
宜春苑外最长条，闲袅春风伴舞腰。正是玉人肠断处，一渠春水赤栏桥。
南内墙东御路傍，预知春色柳丝黄。杏花未肯无情思，何事情人最断肠。
苏小门前柳万条，毵毵金线拂平桥。黄莺不语东风起，深闭朱门伴细腰。
金缕毵毵碧瓦沟，六宫眉黛惹春愁。晚来更带龙池雨，半拂栏干半入楼。
馆娃宫外邺城西，远映征帆近拂堤。系得王孙归意切，不关春草绿萋萋。
两两黄鹂色似金，袅枝啼露动芳音。春来幸自长如线，可惜牵缠荡子心。
御柳如丝映九重，凤凰窗柱绣芙蓉。景阳楼伴千条露，一面新妆待晓钟。
织锦机边莺语频，停梭垂泪忆征人。塞门三月犹萧索，纵有垂杨未觉春。
春入行宫映翠微，玄宗侍女舞烟丝。如今柳向空城绿，玉笛何人更把吹。
烂熳春归水国时，吴王宫殿柳垂丝。黄莺长叫空闺畔，西子无因更得知。
凤楼高映绿阴阴，凝碧多含雨露深。莫谓一枝柔软力，几曾牵破别离心。
馆娃宫畔响廊前，依托吴王养翠烟。剑去国亡台榭毁，却随红树噪秋蝉。
秾低似中陶潜酒，软极如伤宋玉风。多谢将军绕营种，翠中闲卓战旗红。
高僧爱惜遮江寺，游子伤残露野桥。争似著行垂上苑，碧桃红杏对摇摇。
莫折宫前杨柳枝，玄宗曾向笛中吹。伤心日暮烟霞起，无限春愁生翠眉。
凝碧池边敛翠眉，景阳台下绾青丝。那胜妃子朝元阁，玉手和烟弄一枝。
灵和风暖太昌春，舞线摇丝向昔人。何似晓来江雨后，一行如画隔遥津。
彭泽初栽五树时，只应闲看一枝枝。不知天意风流处，要与佳人学画眉。
暖傍离亭静拂桥，入流穿槛绿摇摇。不知落日谁相送，魂断千条与万条。
春来绿树遍天涯，未见垂杨未可夸。晴日万株烟一阵，闲坊兼是莫愁家。
十首当年有旧词，唱青歌翠几无遗。未曾得向行人道，不为离情莫折伊。
华清高树出离宫，南陌柔条带暖风。谁见轻阴是良夜，瀑泉声畔月明中。
洛桥晴影覆江船，羌笛秋声湿塞烟。闲想习池公宴罢，水蒲风絮夕阳天。
嫩绿轻悬似缀旒，路人遥见隔宫楼。谁能更近丹墀种，解播皇风入九州。
暖风晴日断浮埃，废路新条发钓台。处处轻轻可惆怅，后人攀处古人栽。
潭上江边袅袅垂，日高风静絮相随。青楼一树无人见，正是女郎眠觉时。
汴水高悬百万条，风清两岸一时摇。隋家力尽虚栽得，无限春风属圣朝。
和花烟树九重城，夹路春阴十万营。唯向边头不堪望，一株憔悴少人行。
窗外齐垂旭日初，楼边轻好暖风徐。游人莫道栽无益，桃李清阴却不如。
众木犹寒独早青，御沟桥畔曲江亭。陶家旧日应如此，一院春条绿绕厅。
帐偃缨垂细复繁，令人心想石家园。风条月影皆堪重，何事侯门爱树萱。
数首新词带恨成，柳丝牵我我伤情。柔娥幸有腰支稳，试踏吹声作唱声。
高出军营远映桥，贼兵曾斫火曾烧。风流性在终难改，依旧春来万万条。
县依陶令想嫌迂，营伴将军即大麤。此日与君除万恨，数篇风调更应无。
狂似纤腰软胜绵，自多情态更谁怜。游人不折还堪恨，抛向桥边与路边。
朝阳晴照绿杨烟，一别通波十七年。应有旧枝无处觅，万株风里卓旌旃。
暖梳簪朵事登楼，因挂垂杨立地愁。牵断绿丝攀不得，半空悬著玉搔头。
西园高树后庭根，处处寻芳有折痕。终忆旧游桃叶舍，一株斜映竹篱门。
刘白苏台总近时，当初章句是谁推。纤腰舞尽春杨柳，未有侬家一首诗。
解冻风来末上青，解垂罗袖拜卿卿。无端袅娜临官路，舞送行人过一生。
吴王宫里色偏深，一簇纤条万缕金。不愤钱塘苏小小，引郎枝下结同心。
桥北桥南千万条，恨伊张绪不相饶。金羁白马临风望，认得羊家静婉腰。
狂雪随风扑马飞，惹烟无力被风欹。莫交移入灵和殿，宫女三千又妒伊。
袅翠笼烟拂暖波，舞裙新染曲尘罗。章华台畔隋堤上，倚得春风尔许多。
软碧摇烟似送人，映花时把翠眉嚬。青青自是风流主，漫飐金丝待洛神。
瑟瑟罗裙金缕腰，黛眉偎破未重描。醉来咬损新花子，拽住仙郎尽放娇。
鹊桥初就咽银河，今夜仙郎自性和。不是昔年攀桂树，岂能月里索姮娥。
闾门风暖落花干，飞遍江南雪不寒。独有晚来临水驿，闲人多凭赤阑干。
有池有榭即蒙蒙，浸润翻成长养功。恰似有人长点检，著行排立向春风。
根柢虽然傍浊河，无妨终日近笙歌。骖骖金带谁堪比，还笑黄莺不较多。
万株枯槁怨亡隋，似吊吴台各自垂。好是淮阴明月里，酒楼横笛不胜吹。
九曲黄河万里沙，浪淘风簸自天涯。如今直上银河去，同到牵牛织女家。
洛水桥边春日斜，碧流轻浅见琼沙。无端陌上狂风急，惊起鸳鸯出浪花。
汴水东流虎眼文，清淮晓色鸭头春。君看渡口淘沙处，渡却人间多少人。
鹦鹉洲头浪飐沙，青楼春望日将斜。衔泥燕子争归舍，独自狂夫不忆家。
濯锦江边两岸花，春风吹浪正淘沙。女郎剪下鸳鸯锦，将向中流疋晚霞。
日照澄洲江雾开，淘金女伴满江隈。美人首饰侯王印，尽是沙中浪底来。
八月涛声吼地来，头高数丈触山回。须臾却入海门去，卷起沙堆似雪堆。
莫道谗言如浪深，莫言迁客似沙沈。千淘万漉虽辛苦，吹尽狂沙始到金。
流水淘沙不暂停，前波未灭后波生。令人忽忆潇湘渚，回唱迎神三两声。
一泊沙来一泊去，一重浪灭一重生。相搅相淘无歇日，会交山海一时平。
白浪茫茫与海连，平沙浩浩四无边。暮去朝来淘不住，遂令东海变桑田。
青草湖中万里程，黄梅雨里一人行。愁见滩头夜泊处，风翻暗浪打船声。
借问江湖与海水，何似君情与妾心。相恨不如潮有信，相思始觉海非深。
海底飞尘终有日，山头化石岂无时。谁道小郎抛小妇，船头一去没回期。
随波逐浪到天涯，迁客生还有几家。却到帝乡重富贵，请君莫忘浪淘沙。
滩头细草接疏林，浪恶罾船半欲沈。宿鹭眠洲非旧浦，去年沙觜是江心。
蛮歌豆蔻北人愁，松雨蒲风夜艇秋。浪起䴔䴖眠不得，寒沙细细入江流。
湘水流，湘水流，九疑云物至今愁。君问二妃何处所？零陵香草露中秋。
斑竹枝，斑竹枝，泪痕点点寄相思。楚客欲听瑶瑟怨，潇湘深夜月明时。
劝君莫惜金缕衣，劝君惜取少年时。花开堪折直须折，莫待无花空折枝。
金井栏边见羽仪，梧桐树上宿寒枝。五陵公子怜文彩，画与佳人刺绣衣。
饮啄蓬山最上头，和烟飞下禁城秋。曾将弄玉归云去，金翿斜开十二楼。
花萼楼前雨露新，长安城里太平人。龙衔火树千灯艳，鸡踏莲花万岁春。
帝宫三五戏春台，行雨流风莫妒来。西域灯轮千影合，东华金阙万重开。
春江月出大堤平，堤上女郎连袂行。唱尽新词看不见，红霞影树鹧鸪鸣。
桃蹊柳陌好经过，灯下妆成月下歌。为是襄王故宫地，至今犹自细腰多。
新词宛转递相传，振袖倾鬟风露前。月落乌啼云雨散，游童陌上拾花钿。
日暮江头闻竹枝，南人行乐北人悲。自从雪里唱新曲，直至三春花尽时。
云日呈祥礼物殊，北庭生献五单于。塞天万里无飞鸟，可在边城用郅都。
台殿云凉风日微，君王初赐六宫衣。楼船罢泛归犹早，行道才人鬬射飞。
偏存名迹在人间，顺俗与时未安闲。来谒大官兼问政，扁舟却入九疑山。
湘江二月春水平，满月和风宜夜行。唱桡欲过平阳戍，守吏相呼问姓名。
千里枫林烟雨深，无朝无暮有猿吟。停桡静听曲中意，好是云山韶濩音。
零陵郡北湘水东，浯溪形胜满湘中。溪口石颠堪自逸，谁能相伴作渔翁。
下泷船似入深渊，上泷船似欲升天。泷南始到九疑郡，应绝高人乘兴船。
帔拂疏霜簟秋玉，炎炎红镜东方开。晕如车轮上徘徊，啾啾赤帝骑龙来。
宫城团回凛严光，白光碎碎堕琼芳。挝钟高饮千日酒，却天凝寒作君寿。
日脚淡光红洒洒，薄霜不销桂枝下。依稀和气解冬严，已就长日辞长夜。
岁去无言忽憔悴，时来含笑吐氛氲。不能拥路迷仙客，故欲开蹊侍圣君。
绮萼成蹊遍籞芳，红英扑地满筵香。莫将秋宴传王母，来比春华寿圣皇。
源水丛花无数开，丹跗红萼间青梅。从今结子三千岁，预喜仙游复摘来。
桃花灼灼有光辉，无数成蹊点更飞。为见芳林含笑待，遂同温树不言归。
红萼竞妍春苑曙，粉茸新向御筵开。长年愿奉西王宴，近侍惭无东朔才。
摩遮本出海西胡，琉璃宝服紫髯胡。闻道皇恩遍宇宙，来时歌舞助欢娱。
绣装帕额宝花冠，夷歌骑舞借人看。自能激水成阴气，不虑今年寒不寒。
腊月凝阴积帝台，豪歌击鼓送寒来。油囊取得天河水，将添上寿万年杯。
寒气宜人最可怜，故将寒水散庭前。惟愿圣君无限寿，长取新年续旧年。
昭成皇后帝家亲，荣乐诸人不比伦。往日霜前花委地，今年雪后树逢春。
西塞山边白鹭飞，桃花流水鳜鱼肥。青箬笠，绿蓑衣，春江细雨不须归。
钓台渔父褐为裘，两两三三舴艋舟。能纵棹，惯乘流，长江白浪不曾忧。
霅溪湾里钓渔翁，舴艋为家西复东。江上雪，浦边风，笑着荷衣不叹穷。
松江蟹舍主人欢，菰饭莼羹亦共餐。枫叶落，荻花干，醉宿渔舟不觉寒。
青草湖中月正圆，巴陵渔父棹歌连。钓车子，掘头船，乐在风波不用仙。
白芷汀寒立鹭鸶，苹风轻翦浪花时。烟幂幂，日迟迟，香引芙蓉惹钓丝。
风浩寒溪照胆明，小君山上玉蟾生。荷露坠，翠烟轻，拨拉游鱼几处惊。
水接衡门十里余，信船归去卧看书。轻爵禄，慕玄虚，莫道渔人只为鱼。
避世垂纶不记年，官高争得似君闲。倾白酒，对青山，笑指柴门待月还。
棹警鸥飞水溅袍，影侵潭面柳垂绦。终日醉，绝尘劳，曾见钱塘八月涛。
庭前春鸟啄林声，红夹罗襦缝未成。今朝社日停针线，起向朱樱树下行。
延年不语望三星，莫说夫人上涕零。争奈世间惆怅在，甘泉宫夜看图形。
天欲雨，有东风，南谿白鼍鸣窟中。六月人家井无水，夜闻白鼍人尽起。
汉武清斋读鼎书，内官扶上画云车。坛上月明宫殿闭，仰看星斗礼空虚。
阿母种桃云海际，花落子成二千岁。海风吹折最繁枝，跪捧琼盘献天帝。
华表千年鹤一归，凝丹为顶雪为衣。星星仙语人听尽，却向五云翻翅飞。
青溪道士人不识，上天下天鹤一只。洞门深锁碧窗寒，滴露妍朱写周易。
御征乘宫出郊甸，安歌率舞逓将迎。自有云门符帝赏，犹持雷鼓荅天成。
千里温风飘降羽，十枝炎景媵朱干。陈觞荐俎歌三献，拊石𪭢金会七盘。
玉币牲牷分荐享，羽旄干𬭭遰成容。一德惟宁两仪泰，三材保合四时邕。
花轻蝶乱仙人杏，叶密莺啼帝女桑。飞云阁上春应至，明月楼中夜未央。
岁将暮兮欢不再，时已晚兮忧来多。东郊绝此麒麟笔，西山秘此凤凰柯。
明君封禅日重光，天子垂衣历数长。九州四海常无事，万岁千秋乐未央。
日观仙云随凤辇，天门瑞雪照龙衣。繁弦绮席方终夜，妙舞清歌欢未归。
翠凤逶迤登介丘，仙鹤裴回天上游。借问乾封何所乐，人皆寿命得千秋。
千年圣主应昌期，万国淳风王化基。请比上古无为代，何如今日太平时。
九月九日眺山川，归心归望积风烟。他乡共酌金花酒，万里同悲鸿雁天。
花轻蘂乱仙人杏，叶密莺喧帝女桑。飞云阁上春应至，明月楼中夜未央。
凤辇迎风乘紫阁，鸾车避日转彤闱。中堂促管淹春望，后殿清歌开夜扉。
银烛金屏坐碧堂，只言河汉动神光。主家盛时欢不极，才子能歌夜未央。
洛阳桴鼓今不鸣，朝野咸推重太平。冬至冰霜俱怨别，春来花鸟若为情。
下嵩山兮多所思，携佳人兮步迟迟。松间明月长如此，君再游兮复何时。
紫禁仙舆诘旦来，青旗遥倚望春台。不知庭霰今朝落，疑是林花昨夜开。
羽客笙歌此地违，离筵数处白云飞。蓬莱阙下长相忆，桐柏山头去不归。
逍遥楼上望乡关，绿水泓澄云雾间。北去衡阳二千里，无因雁足系书还。
北阙彤云掩曙霞，东风吹雪舞山家。琼章定少千人和，银树长芳六出花。
可怜冥漠去何之，独立丰茸无见期。君看水上芙蓉色，恰似生前歌舞时。
前溪妙舞今应尽，子夜新歌遂不传。无复绮罗娇白日，直将珠玉闭黄泉。
竹径桃源本出尘，松轩茅栋别惊新。御跸何须林下驻，山公不是俗中人。
玉漏银壶且莫催，铁关金锁彻明开。谁家见月能闲坐，何处闻灯不看来。
神灯佛火百轮张，刻像图形七宝装。影里如闻金口说，空中似散玉毫光。
今年春色胜常年，此夜风光最可怜。𫛛鹊楼前新月满，凤皇台上宝灯燃。
金勒银鞍控紫骝，玉轮珠幰驾青牛。骖驔始散东城曲，倏忽还来南陌头。
公子王孙意气骄，不论相识也相邀。最怜长袖风前弱，更赏新弦暗里调。
星移汉转日将微，露洒烟飘灯渐稀。犹惜路傍歌舞处，踌蹰相顾不能归。
韩公堆上望秦川，渺渺关山西接连。孤客一身千里外，未知归日是何年。
早是他乡值早秋，江亭明月带江流。已觉逝川伤别念，复看津树隐离舟。
归舟归骑俨成行，江南江北互相望。谁谓波澜才一水，已觉山川是两乡。
九月九日望乡台，他席他乡送客杯。人情已厌南中苦，鸿雁那从北地来。
北山烟雾始茫茫，南津霜月正苍苍。秋深客思纷无已，复值征鸿中夜起。
复阁重楼向浦开，秋风明月度江来。故人故情怀故宴，相望相思不相见。
披风听鸟长河路，临津织女遥相妒。判知秋夕带啼还，那及春朝携手度。
岁去无言忽憔悴，时来含笑吐氛氲。不能拥路迷仙客，故欲开蹊待圣君。
万骑千官拥帝车，八龙三马访仙家。凤皇原上开青壁，鹦鹉杯中弄紫霞。
散漫祥云逐圣回，飘飖瑞雪绕天来。不能落后争飞絮，故欲迎前赛早梅。
蓬阁桃源两处分，人间海上不相闻。一朝琴里悲黄鹤，何日山头望白云。
千钟圣酒御筵披，六出祥英乱绕枝。即此神仙对琼圃，何须辙迹向瑶池。
知君书记本翩翩，为许从戎赴朔边。红粉楼中应计日，燕支山下莫经年。
迟日园林悲昔游，今春花鸟作边愁。独怜京国人南窜，不似湘江水北流。
红粉青娥暎楚云，桃花马上石榴裙。罗敷独向东方去，谩学他家作使君。
九月九日望遥空，秋水秋天生夕风。寒雁一向南去远，游人几度菊花丛。
秋风凛凛月依依，飞过高梧影里时。暗处若教同众类，世间争得有人知。
愁杀离家未达人，一声声到枕前闻。苦吟莫向朱门里，满耳笙歌不听君。
聚散虚空去复还，野人闲处倚筇看。不知身是无根物，蔽月遮星作万端。
纵无汲引味清澄，冷浸寒空月一轮。凿处若教当要路，为君常济往来人。
开花空道胜于草，结实何曾济得民。却笑野田禾与黍，不闻弦管过青春。
艳拂衣襟蘂拂杯，绕枝闲共蝶徘徊。春风满目还惆怅，半欲离披半未开。
脸腻香薰似有情，世间何物比轻盈。湘妃雨后来池看，碧玉盘中弄水晶。
日云暮兮下嵩山，路连绵兮树石间。出谷口兮见明月，心裴回兮不能还。
凤皇鸣舞乐昌年，蜡炬开花夜管弦。半醉徐击珊瑚树，已闻钟漏晓声传。
洛阳难理若棼丝，椎破连环定不疑。鹦鹉休言秦地乐，回头一顾一相思。
主第新成银作榜，宾筵广宴玉为楼。壶觞既卜仙人夜，歌舞宜停织女秋。
银河半倚凤皇台，玉酒相传鹦鹉杯。若见君平须借问，仙槎一去几时来。
闻道飞凫向洛阳，翩翩矫翮度文昌。因声寄意三花树，少室岩前几过香。
胜日登临云叶起，芳风摇荡雪花飞。呈晖幸得承金镜，飏彩还将奉玉衣。
桃花欲落柳条长，沙头水上足风光。此时御跸来游处，愿奉年年祓禊觞。
龙骖晓入望春宫，正逢春雪舞东风。花光倂洒天文上，寒气行消御酒中。
层轩洞户旦新披，度曲飞觞夜不疲。绮缀玲珑河色晓，珠帘隐映月华窥。
非吏非隐晋尚书，一丘一壑降乘舆。天藻缘情两曜合，山卮献寿万年余。
始见郎官拜洛阳，旋闻近侍发雕章。绪言已勖期年政，绮字当生满路光。
车如流水马如龙，仙使高台十二重。天上初移衡汉匹，可怜歌舞夜相从。
树色参差隐翠微，泉流百尺向空飞。传闻此处投竿住，遂使兹辰扈跸归。
散骑金貂服彩衣，松花水上逐春归。悬知邑里遥相望，事主荣亲代所稀。
五原春色旧来迟，二月垂杨未挂丝。即今河畔冰开日，正是长安花落时。
千钟圣酒御筵披，六出祥英乱绕枝。即此神仙对琼圃，何烦辙迹向瑶池。
晴风丽日满芳洲，柳色春筵祓锦流。皆言侍跸横汾宴，暂似乘槎天汉游。
凤楼开阖引明光，花酎连添醉益香。欲知帝女薰天贵，金柯玉柱夜成行。
金溪碧水玉潭沙，凫舄翩翩弄日华。鬬鸡香陌行春倦，为摘东园桃李花。
东西吴蜀关山远，鱼来雁去两难闻。莫怪常有千行泪，只为阳台一片云。
洛阳陌上多离别，蓬莱山下足波潮。碧海桑田何处在？笙歌一听一遥遥。
可怜濯濯春杨柳，攀折将来就纤手。妾容与此同盛衰，何必君恩能独久。
青郊上巳艳阳年，紫禁皇游祓渭川。幸得欢娱承湛露，心同草树乐春天。
林间艳色骄天马，苑里秾华伴丽人。愿逐南风飞帝席，年年含笑舞青春。
西京上相出扶阳，东郊别业好池塘。自非仁智符天赏，安能日月共回光。
池如明镜月华开，山学香炉云气来。神藻飞为鹡鸰赋，仙声飏出凤皇台。
花萼楼前雨露新，长安城里太平人。龙衔火树千重焰，鸡踏莲花万岁春。
摩遮本出海西胡，琉璃宝服紫髯胡。闻道皇恩遍宇宙，来将歌舞助欢娱。
腊月凝阴积帝台，豪歌急鼓送寒来。油囊取得天河水，将添上寿万年杯。
暮春三月日重三，春水桃花满禊潭。广乐逶迤天上下，仙舟摇衍镜中酣。
平湖一望上连天，林景千寻下洞泉。忽惊水上光华满，疑是乘舟到日边。
巴陵一望洞庭秋，日见孤峰水上浮。闻道神仙不可接，心随湖水共悠悠。
山庭迥迥面长川，江树重重极远烟。形影相追高翥鸟，心肠倂断北风船。
去年寒食洞庭波，今年寒食襄阳路。不辞着处寻山水，秪畏还家落春暮。
瘴江西去火为山，炎徼南穷鬼作关。从此更投人境外，生涯应在有无间。
乘春祓禊逐风光，扈跸陪銮渭渚傍。还笑当时水滨老，衰年八十待文王。
绮萼成蹊遍籞芳，红英扑地满筵香。莫将秋宴传王母，来比春华奉圣皇。
上林花鸟暮春时，上巳陪游乐在兹。此日欣逢临渭赏，昔年空道济汾词。
曲榭回廊绕涧幽，飞泉喷下溢池流。祗应感发明王梦，遂得邀迎圣帝游。
牵牛南渡象昭回，学凤楼成帝女来。平旦鹓鸾歌舞席，方宵鹦鹉献酬杯。
田郎才貌出咸京，潘子文华向洛城。愿以深心留善政，当令强项谢高名。
侯家主第一时新，上席华年不惜春。珠釭缀日那知夜，玉斝流霞畏底晨。
金榜重楼开夜扉，琼筵爱客未言归。衔欢不觉银河曙，尽醉那知玉漏稀。
秦楼宴喜月裴回，妓筵银烛满庭开。坐中香气排花出，扇后歌声逐酒来。
河洛风烟壮市朝，送君飞凫去渐遥。更思明年桃李月，花红柳绿宴浮桥。
凤楼䆗窱凌三袭，翠幌玲珑瞰九衢。复道中宵留宴衎，弥令上客想踟蹰。
闻君出宰洛阳隅，宾友称觞饯路衢。别后相思在何处？祗应关下望仙凫。
宝马香车清渭滨，红桃碧柳禊堂春。皇情尚忆垂竿佐，天祚先呈捧剑人。
东山朝日翠屏开，北阙晴空彩仗来。喜遇天文七曜动，少微今夜近三台。
濯龙门外主家亲，鸣凤楼中天上人。自有金杯迎甲夜，还将绮席代阳春。
北阙彤云掩曙霞，东风吹雪舞仙家。琼章定少千人和，银树长芳六出花。
洛阳旧有神明宰，辇毂由来天地中。余邑政成何足贵，因君取则四方同。
传闻圣旨向秦京，谁念羁囚滞洛城。扈从由来是方朔，为申冤气在长平。
无事今朝来下狱，谁期十月是横河。君看鹰隼俱堪击，为报蜘蛛收网罗。
北邙山上列坟茔，万古千秋对洛城。城中日夕歌钟起，山上唯闻松柏声。
风光淅淅草中飘，日彩荧荧水上摇。幸奏潇湘云壑意，山旁容与动仙桡。
王孙帝女下仙台，金榜珠帘入夜开。遽惜琼筵欢正洽，唯愁银箭晓相催。
鸣銮赫奕下重楼，羽盖逍遥向一丘。汉日唯闻白衣宠，唐年更睹赤松游。
闻君墨绶出丹墀，双舃飞来伫有期。寄谢铜街攀柳日，无忘粉署握兰时。
始见青云干律吕，俄逢瑞雪应阳春。今日回看上林树，梅花柳絮一时新。
廊庙心存岩壑中，銮舆瞩在灞城东。逍遥自在蒙庄子，汉主徒言河上公。
水面芙蓉秋已衰，繁条偏是着花迟。平明露滴垂红脸，似有朝愁暮落时。
红萼竞燃春苑曙，粉茸新吐御筵开。长年愿奉西王母，近侍惭无东朔才。
龙骖晓入望春宫，正逢春雪舞春风。花光倂在天文上，寒气行销御酒中。
金榜岧嶤云里开，玉箫参差天际回。莫惊侧弁还归路，只为平阳歌舞催。
红萼竞燃春苑曙，䒠茸新吐御筵开。长年愿奉西王䜩，近侍惭无东朔才。
郎官出宰赴伊瀍，征传骎骎灞水前。此时怅望新丰道，握手相看共黯然。
旧闻百子汉家池，汉家渌水今逶迤。宫女厌镜笑窥池，身前影后不相见。
秋叶风吹黄飒飒，晴云日照白鳞鳞。归来得问茱萸女，今日登高醉几人。
铜台宫观委灰尘，魏主园林漳水滨。即今西望犹堪思，况复当时歌舞人。
碧玉妆成一树高，万条垂下绿丝绦。不知细叶谁裁出，二月春风似剪刀。
少小离家老大回，乡音难改鬓毛衰。儿童相见不相识，笑问客从何处来。
离别家乡岁月多，近来人事半销磨。唯有门前镜湖水，春风不改旧时波。
钑镂银盘盛蛤蜊，镜湖莼菜乱如丝。乡曲近来隹此味，遮渠不道是吴儿。
武陵川径入幽遐，中有鸡犬秦人家。先时见者为谁耶，源水今流桃复花。
绵绵钟漏洛阳城，客舍贫居绝送迎。逢君贳酒因成醉，醉后焉知世上情。
大河东北望桃林，杂树冥冥结翠阴。不知君作神仙尉，特讶行来云雾深。
朝出沙头日正红，晚来云起半江中。赖逢邻女曾相识，并著莲舟不畏风。
茨菰叶烂别西湾，莲子花开犹未还。妾梦不离江水上，人传郎在凤凰山。
南路磋跎客未回，常嗟物候暗相催。四时不变江头草，十月先开岭上梅。
巫岭岧峣天际重，佳期宿昔愿相从。朝云暮雨连天暗，神女知来第几峰。
隐隐飞桥隔野烟，石矶西畔问渔船。桃花尽日随流水，洞在清谿何处边。
山光物态弄春辉，莫为轻阴便拟归。纵使晴明无雨色，入云深处亦沾衣。
欲寻轩槛列清尊，江上烟云向晚昏。须倩东风吹散雨，明朝却待入华园。
春草青青万里余，边城落日见离居。情知海上三年别，不寄云间一纸书。
濯濯烟条拂地垂，城边楼畔结春思。请君细看风流意，未减灵和殿里时。
去年燕巢主人屋，今年花发路傍枝。年年为客不到舍，旧国存亡那得知。
邺城东北望陵台，珠翠繁华去不回。无复新妆艳红粉，空余故垄满青苔。
洛阳梨花落如霰，河阳桃叶生复齐。坐惜玉楼春欲尽，红绵粉絮裛妆啼。
江边枫落菊花黄，少长登高一望乡。九日陶家虽载酒，三年楚客已沾裳。
一回望月一回悲，望月月移人不移。何时得见汉朝使，为妾传书斩画师。
楼前百戏竞争新，唯有长竿妙入神。谁谓绮罗翻有力，犹自嫌轻更着人。
天门街里倒天枢，火急先须卸火珠。计合一条丝线挽，何劳两县索人夫。
雪面淡眉天上女，凤箫鸾翅欲飞去。玉山翘翠步无尘，楚腰如柳不胜春。
年来谁不厌龙钟，虽在侯门似不容。看取海山寒翠树，苦遭霜霰到秦封。
映竹时闻转辘轳，当窗只见网蜘蛛。主人非病常高卧，环堵蒙笼一老儒。
与君相识即相亲，闻道君家住孟津。为见行舟试借问，客中时有洛阳人。
忽然一曲称君心，破却中人百家产。城外平人驱欲尽，帐中犹打衮花球。
长安年少惜春残，争认慈恩紫牡丹。别有玉盘乘露冷，无人起就月中看。
一身能擘两雕弧，虏骑千重只似无。偏坐金鞍调白羽，纷纷射杀五单于。
腰间宝剑七星文，臂上雕弓百战勋。见说云中擒黠虏，始知天上有将军。
独在异乡为异客，每逢佳节倍思亲。遥知兄弟登高处，遍插茱萸少一人。
大罗天上神仙客，濯锦江头花柳春。不为碧鸡称使者，唯令白鹤报乡人。
渭城朝雨浥轻尘，客舍青青杨柳春。劝君更尽一杯酒，西出阳关无故人。
送君南浦泪如丝，君向东州使我悲。为报故人憔悴尽，如今不似洛阳时。
欲逐将军取右贤，沙场走马向居延。遥知汉使萧关外，愁见孤城落日边。
金杯缓酌清歌转，画舸轻移艳舞回。自叹鹡鸰临水别，不同鸿雁向池来。
杨柳渡头行客稀，罟师荡桨向临圻。唯有相思似春色，江南江北送君归。
绿树重阴盖四邻，青苔日厚自无尘。科头箕踞长松下，白眼看他世上人。
广武城边逢暮春，汶阳归客泪沾巾。落花寂寂啼山鸟，杨柳青青渡水人。
柳条拂地不须折，松树披云从更长。藤花欲暗藏猱子，柏叶初齐养麝香。
可怜盘石临泉水，复有垂杨拂酒杯。若道春风不解意，何因吹送落花来。
与君相见即相亲，闻道君家在孟津。为见行舟试借问，客中时有洛阳人。
万户伤心生野烟，百僚何日更朝天。秋槐叶落空宫里，凝碧池头奏管弦。
凉州城外少行人，百尺峰头望虏尘。健儿击鼓吹羌笛，共赛城东越骑神。
清风细雨湿梅花，骤马先过碧玉家。正值楚王宫里至，门前初下七香车。
宿昔朱颜成暮齿，须臾白发变垂髫。一生几许伤心事，不向空门何处销。
清风明月苦相思，荡子从戎十载余。征人去日殷勤嘱，归雁来时数附书。
送君返葬石楼山，松柏苍苍宾驭还。埋骨白云长已矣，空余流水向人间。
莫惊宠辱空忧喜，莫计恩雠浪苦辛。黄帝孔丘何处问？安知不是梦中身。
身名不问十年余，老大谁能更读书。林中独酌邻家酒，门外时闻长者车。
莫将边地比京都，八月严霜草已枯。今日登高樽酒里，不知能有菊花无。
乔柯门里自成阴，散髪窗中曾不簪。逍遥且喜从吾事，荣宠从来非我心。
穷巷空林常闭关，悠然独卧对前山。今朝忽枉嵇生驾，倒屣开门遥解颜。
长安南下几程途，得到邗沟吊绿芜。渚畔鲈鱼舟上钓，羡君归老向东吴。
为政心闲物自闲，朝看飞鸟暮飞还。寄书河上神明宰，羡尔城头姑射山。
百花原头望京师，黄河水流无已时。穷秋旷野行人绝，马首东来知是谁。
洛阳一别梨花新，黄鸟飞飞逢故人。携手当年共为乐，无惊蕙草惜残春。
中外相连弟与兄，新加小县子男名。才年三十佩铜印，知尔弦歌汉水清。
吏部明年拜官后，西城必与故人期。寄书春草年年色，莫道相逢玉女祠。
百岁老翁不种田，惟知曝背乐残年。有时扪虱独搔首，目送归鸿篱下眠。
小山破体闲支策，落日梨花照空壁。诗堪记室妒风流，画与将军作勍敌。
紫极殿前朝伏奏，龙华会里日相望。别离岁岁如流水，谁辨他乡与故乡。
山头禅室挂僧衣，窗外无人溪鸟飞。黄昏半在下山路，却听钟声连翠微。
十五能行西入秦，三十无家作路人。时命不将明主合，布衣空染洛阳尘。
西行陇上泣胡天，南向云中指渭川。毳幕夜来时宛转，何由得似汉王边。
胡王知妾不胜悲，乐府皆传汉国辞。朝来马上箜篌引，稍似宫中闲夜时。
日暮惊沙乱雪飞，傍人相劝易罗衣。强来前殿看歌舞，共待单于夜猎归。
彩骑双双引宝车，羌笛两两奏胡笳。若为别得横桥路，莫隐宫中玉树花。
红荷碧筿夜相鲜，皂盖兰桡浮翠筵。舟中对舞邯郸曲，月下双弹卢女弦。
青林碧屿暗相期，缓楫挥觥欲赋诗。借问高歌凡几转，河低月落五更时。
朝来仙阁听弦歌，暝入花亭见绮罗。池边命酒怜风月，浦口回船惜芰荷。
朦胧竹影蔽岩扉，淡荡荷风飘舞衣。舟寻绿水宵将半，月隐青林人未归。
花潭竹屿傍幽蹊，画檝浮空入夜溪。芰荷覆水船难进，歌舞留人月易低。
华阳洞口片云飞，细雨蒙蒙欲湿衣。玉箫遍满仙坛上，应是茅家兄弟归。
新林二月孤舟还，水满清江花满山。借问故园隐君子，时时来往住人间。
烽火城西百尺楼，黄昏独上海风秋。更吹羌笛关山月，无那金闺万里愁。
琵琶起舞换新声，总是关山旧别情。撩乱边愁听不尽，高高秋月照长城。
关城榆叶早疏黄，日暮云沙古战场。表请回军掩尘骨，莫教兵士哭龙荒。
青海长云暗雪山，孤城遥望玉门关。黄沙百战穿金甲，不破楼兰终不还。
大漠风尘日色昏，红旗半卷出辕门。前军夜战洮河北，已报生擒吐谷浑。
胡瓶落膊紫薄汗，碎叶城西秋月团。明敕星驰封宝剑，辞君一夜取楼兰。
玉门山嶂几千重，山北山南总是烽。人依远戍须看火，马踏深山不见踪。
骝马新跨白玉鞍，战罢沙场月色寒。城头铁鼓声犹振，匣里金刀血未干。
贵人妆梳殿前催，香风吹入殿后来。仗引笙歌大宛马，白莲花发照池台。
胡部笙歌西殿头，梨园弟子和凉州。新声一段高楼月，圣主千秋乐未休。
昨夜风开露井桃，未央前殿月轮高。平阳歌舞新承宠，帘外春寒赐锦袍。
西宫夜静百花香，欲卷珠帘春恨长。斜抱云和深见月，朦胧树色隐昭阳。
芙蓉不及美人妆，水殿风来珠翠香。谁分含啼掩秋扇，空悬明月待君王。
金井梧桐秋叶黄，珠帘不卷夜来霜。熏笼玉枕无颜色，卧听南宫清漏长。
高殿秋砧响夜阑，霜深犹忆御衣寒。银灯青琐裁缝歇，还向金城明主看。
奉帚平明金殿开，且将团扇暂裴回。玉颜不及寒鸦色，犹带昭阳日影来。
真成薄命久寻思，梦见君王觉后疑。火照西宫知夜饮，分明复道奉恩时。
长信宫中秋月明，昭阳殿下捣衣声。白露堂中细草迹，红罗帐里不胜情。
白马金鞍从武皇，旌旗十万宿长杨。楼头小妇鸣筝坐，遥见飞尘入建章。
驰道杨花满御沟，红妆缦绾上青楼。金章紫绶千余骑，夫婿朝回初拜侯。
香帏风动花入楼，高调鸣筝缓夜愁。肠断关山不解说，依依残月下帘钩。
钱塘江边是谁家，江上女儿全胜花。吴王在时不得出，今日公然来浣纱。
闺中少妇不曾愁，春日凝妆上翠楼。忽见陌头杨柳色，悔教夫婿觅封侯。
乘舆执玉已登坛，细草沾衣春殿寒。昨夜云生拜初月，万年甘露水晶盘。
青鸾飞入合欢宫，紫凤衔花出禁中。可怜今夜千门里，银汉星回一道通。
角鹰初下秋草稀，铁骢抛鞚去如飞。少年猎得平原兔，马后横捎意气归。
一从恩谴度潇湘，塞北江南万里长。莫道蓟门书信少，雁飞犹得到衡阳。
闻道将军破海门，如何远谪渡湘沅。春来明主封西岳，自有还君紫绶恩。
与君同病复漂沦，昨夜宣城别故人。明主恩深非岁久，长江还共五谿滨。
南浦逢君岭外还，沅谿更远洞庭山。尧时恩泽如春雨，梦里相逢同入关。
霜天留后故情欢，银烛金炉夜不寒。欲问吴江别来意，青山明月梦中看。
源向春城花几重，江明深翠引诸峰。与君醉失松溪路，山馆寥寥传暝钟。
沅溪夏晚足凉风，春酒相携就竹丛。莫道弦歌愁远谪，青山明月不曾空。
孤舟微月对枫林，分付鸣筝与客心。岭色千重万重雨，断弦收与泪痕深。
梁园秋竹古时烟，城外风悲欲暮天。万乘旌旗何处在？平台宾客有谁怜。
斋心问易太阳宫，八卦真形一气中。仙老言余鹤飞去，玉清坛上雨蒙蒙。
醉别江楼橘柚香，江风引雨入舟凉。忆君遥在潇湘月，愁听清猿梦里长。
故园今在灞陵西，江畔逢君醉不迷。小弟邻庄尚渔猎，一封书寄数行啼。
秋在水清山暮蝉，洛阳树色鸣皋烟。送君归去愁不尽，又惜空度凉风天。
津头云雨暗湘山，迁客离忧楚地颜。遥送扁舟安陆郡，天边何处穆陵关。
寒雨连天夜入湖，平明送客楚山孤。洛阳亲友如相问，一片冰心在玉壶。
丹阳城南秋海阴，丹阳城北楚云深。高楼送客不能醉，寂寂寒江明月心。
莫道秋江离别难，舟船明日是长安。吴姬缓舞留君醉，随意青枫白露寒。
南越归人梦海楼，广陵新月海亭秋。宝刀留赠长相忆，当取戈船万户侯。
寒江绿水楚云深，莫道离忧迁远心。晓夕双帆归鄂渚，愁将孤月梦中寻。
玉碗金罍倾送君，江西日入起黄云。扁舟乘月暂来去，谁道沧浪吴楚分。
深林秋水近日空，归棹演漾清阴中。夕浦离觞意何已，草根寒露悲鸣虫。
长亭驻马未能前，井邑苍茫含暮烟。醉别何须更惆怅，回头不语但垂鞭。
清江月色傍林秋，波上荧荧望一舟。鄂渚轻帆须早发，江边明月为君留。
摇曳巴陵洲渚分，清江传语便风闻。山长不见秋城色，日暮蒹葭空水云。
黄河渡头归问津，离家几日茱萸新。漫道闺中飞破镜，犹看陌上别行人。
辰阳太守念王孙，远谪沅谿何可论。黄鹤青云当一举，明珠吐著抱君恩。
武陵溪口驻扁舟，溪水随君向北流。行到荆门上三峡，莫将孤月对猿愁。
冬夜伤离在五溪，青鱼雪落鲙橙虀。武冈前路看斜月，片片舟中云向西。
远别舟中蒋山暮，君行举首燕城路。蓟门秋月隐黄云，期向金陵醉江树。
别馆萧条风雨寒，扁舟月色渡江看。酒酣不识关西道，却望春江云尚残。
流水通波接武冈，送君不觉有离伤。青山一道同云雨，眀月何曽是两乡。
桂阳秋水长沙县，楚竹离声为君变。青山隐隐孤舟微，白鹤双飞忽相见。
沅江流水到辰阳，谿口逢君驿路长。远谪谁知望雷雨，明年春水共还乡。
溆浦潭阳隔楚山，离尊不用起愁颜。明祠灵响期昭应，天泽俱从此路还。
龙溪只在龙标上，秋月孤山两相向。谴谪离心是丈夫，鸿恩共侍春江涨。
东楚吴山驿树微，轺车衔命奉恩辉。英僚携出新丰酒，半道遥看骢马归。
吴掾留觞楚郡心，洞庭秋雨海门阴。但令意远扁舟近，不道沧江百丈深。
留君夜饮对潇湘，从此归舟客梦长。岭上梅花侵雪暗，归时还拂桂花香。
白花原头望京师，黄河水流无尽时。穷秋旷野行人绝，马首东来知是谁。
叩齿焚香出世尘，斋坛鸣磬步虚人。百花仙酝能留客，一饭胡麻度几春。
松间白发黄尊师，童子烧香禹步时。欲访桃源入溪路，忽闻鸡犬使人疑。
先贤盛说桃花源，尘忝何堪武陵郡。闻道秦时避地人，至今不与人通问。
山观空虚清静门，从官役吏扰尘喧。暂因问俗到真境，便欲投诚依道源。
河上老人坐古槎，合丹只用青莲花。至今八十如四十，口道沧溟是我家。
音书杜绝白狼西，桃李无颜黄鸟啼。寒雁春深归去尽，出门肠断草萋萋。
花映垂杨汉水清，微风林里一枝轻。即今江北还如此，愁杀江南离别情。
家园好在尚留秦，耻作明时失路人。恐逢故里莺花笑，且向长安度一春。
铁马胡裘出汉营，分麾百道救龙城。左贤未遁旌竿折，过在将军不在兵。
胜景门闲对远山，竹深松老半含烟。皓月殿中三度磬，水晶宫里一僧禅。
杳杳袅袅清且切，鹧鸪飞处又斜阳。相思岭上相思泪，不到三声合断肠。
雨歇杨林东渡头，永和三日荡轻舟。故人家在桃花岸，直到门前溪水流。
玉帛朝回望帝乡，乌孙归去不称王。天涯静处无征战，兵气销为日月光。
北海阴风动地来，明君祠上望龙堆。髑髅皆是长城卒，日暮沙场飞作灰。
龙鬬雌雄势已分，山崩鬼哭恨将军。黄河直北千余里，冤气苍茫成黑云。
因嫁单于怨在边，蛾眉万古葬胡天。汉家此去三千里，青冢常无草木烟。
湖上老人坐矶头，湖里桃花水却流。竹竿袅袅白波际，不知何者吞吾钩。
越女歌长君且听，芙蓉香满水边城。岂知一日终非主，犹自如今有怨声。
白玉堂前一树梅，今朝忽见数花开。儿家门户寻常闭，春色因何入得来。
百尺珠楼临狭斜，新妆能唱美人车。皆言贱妾红颜好，要自狂夫不忆家。
秋江渺渺水空波，越客孤舟欲榜歌。手折衰杨悲老大，故人零落已无多。
事去人亡迹自留，黄花绿蒂不胜愁。谁能更向青门外，秋草茫茫觅故侯。
猿啼客散暮江头，人自伤心水自流。同作逐臣君更远，青山万里一孤舟。
秋草黄花覆古阡，隔林何处起人烟。山僧独在山中老，唯有寒松见少年。
独上云梯入翠微，蒙蒙烟雪映岩扉。世人知在中峰里，遥礼青山恨不归。
孤舟相访至天涯，万转云山路更赊。欲扫柴门迎远客，青苔黄叶满贫家。
汉主何时放逐臣？江边几度送归人。同官岁岁先辞满，唯有青山伴老身。
汉代何人访逐臣，江边几度送归人。同官岁岁先辞满，唯有青山伴老身。
天书远召沧浪客，几度临岐病未能。江海茫茫春欲遍，行人一骑发金陵。
江南海北长相忆，浅水深山独掩扉。重见太平身已老，桃源久住不能归。
向风长啸戴纱巾，野鹤由来不可亲。明日东归变名姓，五湖烟水觅何人。
石磵泉声久不闻，独临长路雪纷纷。如今渐欲生黄发，愿脱头冠与白云。
怜君一见一悲歌，岁岁无如老去何。白屋渐看秋草没，青云莫道故人多。
怜君异域朝周远，积水连天何处通。遥指来从初日外，始知更有扶桑东。
汉庭初拜建安侯，天子临轩寄所忧。从此向南无限路，双旌已去水悠悠。
万里闽中去渺然，孤舟水上入寒烟。辕门拜首儒衣弊，貌似牢之岂不怜。
长乐宫人扫落花，君王正候五云车。万方臣妾同瞻望，疑在曾城阿母家。
沅水悠悠湘水春，临岐南望一沾巾。信陵门下三千客，君到长沙见几人。
寂寂孤莺啼杏园，寥寥一犬吠桃源。落花芳草无寻处，万壑千峰独闭门。
江上初收战马尘，莺声柳色待行春。双旌谁道来何暮，万井如今有几人。
渺渺云山去几重，依依独听广陵钟。明朝借问南来客，五马双旌何处逢。
沧洲不复恋鱼竿，白发那堪戴铁冠。客路向南何处是，芦花千里雪漫漫。
萧条独向汝南行，客路多逢汉骑营。古木苍苍离乱后，几家同住一孤城。
何年家住此江滨，几度门前北渚春。白发乱生相顾老，黄莺自语岂知人。
衡阳千里去人稀，遥逐孤云入翠微。春草青青新覆地，深山无路若为归。
万里辞家事鼓鼙，今陵驿路楚云西。江春不肯留归客，草色青青送马蹄。
江上花催问礼人，鄱阳莺报越乡春。谁怜此别悲欢异，万里青山送逐臣。
一尉何曾及布衣，时平却忆卧柴扉。故园柳色催南客，春水桃花待北归。
莫叹江城一掾卑，沧洲未是阻心期。浙中山色千万状，门外潮声朝暮时。
迁客归人醉晚寒，孤舟暂泊子陵滩。怜君更去三千里，落日青山江上看。
春风何事远相催，路尽天涯始却回。万里无人空楚水，孤帆送客到鱼台。
昨夜承恩宿未央，罗衣犹带御衣香。芙蓉帐小云屏暗，杨柳风多水殿凉。
白日浮云闭不开，黄沙谁问冶长猜。只怜横笛关山月，知处愁人夜夜来。
禅门来往翠微间，万里千峰在剡山。何时共到天台里，身与浮云处处闲。
山色湖光并在东，扁舟归去有樵风。莫道野人无外事，开田凿井白云中。
释子身心无有分，独将衣钵去人群。相思晚望西林寺，唯有钟声出白云。
扬州春草新年绿，未去先愁去不归。淮水问君来早晚，老人偏畏过芳菲。
溪上残春黄鸟稀，辛夷花尽杏花飞。始怜幽竹山窗下，不改清阴待我归。
南楚迢迢通汉口，西江淼淼去扬州。春风已遣归心促，纵复芳菲不可留。
宜阳城下草萋萋，涧水东流复向西。芳树无人花自落，春山一路鸟空啼。
青溪访道凌烟曙，王子仙成已飞去。更值空山雷雨时，云林薄暮归何处。
葡萄美酒夜光杯，欲饮琵琶马上催。醉卧沙场君莫笑，古来征战几人回。
秦中花鸟已应阑，塞外风沙犹自寒。夜听胡笳折杨柳，教人意气忆长安。
杨柳青青杏发花，年光误客转思家。不知湖上菱歌女，几个春舟在若耶。
长裙锦带还留客，广额青蛾亦效嚬。共惜不成金谷妓，虚令看杀玉车人。
二月江南花满枝，他乡寒食远堪悲。贫居往往无烟火，不独明朝为子推。
王事纷纷无暇日，浮生冉冉只如云。已为平子归休计，五老岩前必共闻。
空山泉落松窗静，闲地草生春日迟。白发渐多身未退，依依常在永禅师。
浑成紫檀金屑文，作得琵琶声入云。胡地迢迢三万里，那堪马上送明君。
异方之乐令人悲，羌笛胡笳不用吹。坐看今夜关山月，思杀边城游侠儿。
试登秦岭望秦川，遥忆青门春可怜。仲月送君从此去，瓜时须及邵平田。
荆吴相接水为乡，君去春江正淼茫。日暮征帆何处泊，天涯一望断人肠。
潮落江平未有风，扁舟共济与君同。时时引领望天末，何处青山是越中。
不觉初秋夜渐长，清风习习重凄凉。炎炎暑退茅斋静，堦下丛莎有露光。
山头禅室挂僧衣，窗外无人水鸟飞。黄昏半在下山路，却听泉声恋翠微。
姑苏台上乌栖时，吴王宫里醉西施。吴歌楚舞欢未毕，青山欲衔半边日。
燕南壮士吴门豪，筑中置铅鱼隐刀。感君恩重许君命，太山一掷轻鸿毛。
一枝秾艳露凝香，云雨巫山枉断肠。借问汉宫谁得似，可怜飞燕倚新妆。
名花倾国两相欢，长得君王带笑看。觧释春风无限恨，沈香亭北倚阑干。
五陵年少金市东，银鞍白马度春风。落花踏尽游何处，笑入胡姬酒肆中。
海潮南去过浔阳，牛渚由来险马当。横江欲渡风波恶，一水牵愁万里长。
横江西望阻西秦，汉水东连扬子津。白浪如山那可渡，狂风愁杀峭帆人。
海神来过恶风回，浪打天门石壁开。浙江八月何如此，涛似连山喷雪来。
横江馆前津吏迎，向余东指海云生。郎今欲渡缘何事，如此风波不可行。
月晕天风雾不开，海鲸东蹙百川回。惊波一起三山动，公无渡河归去来。
永王正月东出师，天子遥分龙虎旗。楼船一举风波静，江汉翻为雁鹜池。
三川北虏乱如麻，四海南奔似永嘉。但用东山谢安石，为君谈笑静胡沙。
雷鼓嘈嘈喧武昌，云旗猎猎过寻阳。秋毫不犯三吴悦，春日遥看五色光。
龙蟠虎踞帝王州，帝子金陵访古丘。春风试暖昭阳殿，明月还过𫛛鹊楼。
二帝巡游俱未回，五陵松柏使人哀。诸侯不救河南地，更喜贤王远道来。
丹阳北固是吴关，画出楼台云水间。千岩烽火连沧海，两岸旌旗绕碧山。
王出三山按五湖，楼船跨海次陪都。战舰森森罗虎士，征帆一一引龙驹。
长风挂席势难回，海动山倾古月摧。君看帝子浮江日，何似龙骧出峡来。
祖龙浮海不成桥，汉武寻阳空射蛟。我王楼舰轻秦汉，却似文皇欲渡辽。
帝宠贤王入楚关，扫清江汉始应还。初从云梦开朱邸，更取金陵作小山。
试借君王玉马鞭，指挥戎虏坐琼筵。南风一扫胡尘静，西入长安到日边。
胡尘轻拂建章台，圣主西巡蜀道来。剑壁门高五千尺，石为楼阁九天开。
九天开出一成都，万户千门入画图。草树云山如锦绣，秦川得及此间无。
华阳春树号新丰，行入新都若旧宫。柳色未饶秦地绿，花光不灭上阳红。
谁道君王行路难，六龙西幸万人欢。地转锦江成渭水，天回玉垒作长安。
万国同风共一时，锦江何谢曲江池。石镜更明天上月，后宫亲得照蛾眉。
濯锦清江万里流，云帆龙舸下扬州。北地虽夸上林苑，南京还有散花楼。
锦水东流绕锦城，星桥北挂象天星。四海此中朝圣主，峨眉山下列仙庭。
秦开蜀道置金牛，汉水元通星汉流。天子一行遗圣迹，锦城长作帝王州。
水绿天青不起尘，风光和暖胜三秦。万国烟花随玉辇，西来添作锦江春。
剑阁重关蜀北门，上皇归马若云屯。少帝长安开紫极，双悬日月照乾坤。
峨眉山月半轮秋，影入平羌江水流。夜发清溪向三峡，思君不见下渝州。
去年别我向何处，有人传道游江东。谓言挂席度沧海，却来应是无长风。
淮水不绝涛澜高，盛德未泯生英髦。知君先负庙堂器，今日还须赠宝刀。
贾生西望忆京华，湘浦南迁莫怨嗟。圣主恩深汉文帝，怜君不遣到长沙。
李白乘舟将欲行，忽闻岸上踏歌声。桃花潭水深千尺，不及汪伦送我情。
杨花落尽子规啼，闻道龙标过五溪。我寄愁心与明月，随风直到夜郎西。
故人西辞黄鹤楼，烟花三月下扬州。孤帆远影碧山尽，唯见长江天际流。
镜湖流水漾清波，狂客归舟逸兴多。山阴道士如相见，应写黄庭换白鹅。
六博争雄好彩来，金盘一掷万人开。丈夫赌命报天子，当斩胡头衣锦回。
丈八蛇矛出陇西，弯弧拂箭白猿啼。破胡必用龙韬策，积甲应将熊耳齐。
月蚀西方破敌时，及瓜归日未应迟。斩胡血变黄河水，枭首当悬白鹊旗。
昔日绣衣何足荣，今宵贳酒与君倾。暂就东山赊月色，酣歌一夜送泉明。
问余何意栖碧山，笑而不荅心自闲。桃花流水窅然去，别有天地非人间。
青莲居士谪仙人，酒肆藏名三十春。湖州司马何须问，金粟如来是后身。
严陵不从万乘游，归卧空山钓碧流。自是客星辞帝座，元非太白醉扬州。
日落沙明天倒开，波摇石动水萦回。轻舟泛月寻溪转，疑是山隐雪后来。
水作青龙盘石堤，桃花夹岸鲁门西。若教月下乘舟去，何啻风流到剡溪。
洞庭西望楚江分，水尽南天不见云。日落长沙秋色远，不知何处吊湘君。
南湖秋水夜无烟，耐可乘流直上天。且就洞庭赊月色，将船买酒白云边。
洛阳才子谪湘川，元礼同舟月下仙。记得长安还欲笑，不知何处是西天。
洞庭湖西秋月辉，潇湘江北早鸿飞。醉客满船歌白苧，不知霜露入秋衣。
帝子潇湘去不还，空余秋草洞庭间。淡扫明湖开玉镜，丹青画出是君山。
乘君素舸泛泾西，宛似云门对若溪。且从康乐寻山水，何必东游入会稽。
日照香炉生紫烟，遥看瀑布挂前川。飞流直下三千尺，疑是银河落九天。
庐山东南五老峰，青天削出金芙蓉。九江秀色可揽结，吾将此地巢云松。
天门中断楚江开，碧水东流至北回。两岸青山相对出，孤帆一片日边来。
兰陵美酒郁金香，玉椀盛来琥珀光。但使主人能醉客，不知何处是他乡。
朝辞白帝彩云间，千里江陵一日还。两岸猿声啼不尽，轻舟已过万重山。
霜落荆门江树空，布帆无恙挂秋风。此行不为鲈鱼鲙，自爱名山入剡中。
旧苑荒台杨柳新，菱歌清唱不胜春。只今惟有西江月，曾照吴王宫里人。
越王句践破吴归，义士还乡尽锦衣。宫女如花满春殿，只今惟有鹧鸪飞。
孔雀东飞何处栖，庐江小吏仲卿妻。为客裁缝君自见，城乌独宿夜空啼。
两人对酌山花开，一杯一杯复一杯。我醉欲眠卿且去，明朝有意抱琴来。
一为迁客去长沙，西望长安不见家。黄鹤楼中吹玉笛，江城五月落梅花。
红罗袖里分明见，白玉盘中看却无。疑是老僧休念诵，腕前推下水晶珠。
巫山枕障画高丘，白帝城边树色秋。朝云夜入无行处，巴水横天更不流。
骝马新跨白玉鞍，战罢沙场月色寒。城头铁鼓声犹震，匣里金刀血未干。
谁家玉笛暗飞声，散入春风满洛城。此夜曲中闻折柳，何人不起故园情。
北阙圣人歌太康，南冠君子窜遐荒。汉酺闻奏钧天乐，愿得风吹到夜郎。
蜀国曾闻子规鸟，宣城还见杜鹃花。一叫一回肠一断，三春三月忆三巴。
白马金羁辽海东，罗帷绣被卧春风。落月低轩窥烛尽，飞花入户笑床空。
骏马骄行踏落花，垂鞭直拂五云车。美人一笑褰珠箔，遥指红楼是妾家。
风动荷花水殿香，姑苏台上宴吴王。西施醉舞娇无力，笑倚东窗白玉床。
罗袜凌波生网尘，那能得计访情亲。千杯绿酒何辞醉，一面红妆恼杀人。
王命三征去未还，明朝离别出吴关。白玉高楼看不见，相思须上望夫山。
出门妻子强牵衣，问我西行几日归。归时傥佩黄金印，莫学苏秦不下机。
翡翠为楼金作梯，谁人独宿倚门啼。夜坐寒灯连晓月，行行泪尽楚关西。
夜郎天外怨离居，明月楼中音信疏。北雁春归看欲尽，南来不得豫章书。
安石东山三十春，傲然携妓出风尘。楼中见我金陵子，何似阳台云雨人。
小妓金陵歌楚声，家僮丹砂学凤鸣。我亦为君饮清酒，君心不肯向人倾。
日本晁卿辞帝都，征帆一片绕蓬壶。明月不归沈碧海，白云愁色满苍梧。
饭颗山头逢杜甫，顶戴笠子日卓午。借问别来太瘦生，总为从前作诗苦。
鬓眉雪色犹嗜酒，言辞淳朴古人风。乡村年少生离乱，见话先朝如梦中。
秋檐滴滴对床寝，山路迢迢联骑行。到家俱及东篱菊，何事先归半日程。
满郭春风岚已昏，鸦栖散吏掩重门。虽居世网常清净，夜对高僧无一言。
停车欲去绕丛竹，偏爱新筠十数竿。莫遣儿童触琼粉，留待幽人回日看。
南望青山满禁闱，晓陪鸳鹭正差池。共爱朝来何处雪，蓬莱宫里拂松枝。
山明野寺曙钟微，雪满幽林人迹稀。闲居寥落生高兴，无事风尘独不归。
秋艸生庭白露时，故园诸弟益相思。尽日高斋无一事，芭蕉叶上独题诗。
踏阁攀林恨不同，楚云沧海思无穷。数家砧杵秋山下，一郡荆榛寒雨中。
岁暮兵戈乱京国，帛书间道访存亡。还信忽从天上落，唯知彼此泪千行。
忽羡后生连榻话，独依寒烛一斋空。时流欢笑事从别，把酒吟诗待尔同。
世间荏苒萦此身，长望碧山到无因。白鹤徘徊看不去，遥知下有清都人。
兀兀山行无处归，山中猛虎识棕衣。俗客欲寻应不遇，云溪道士见犹稀。
雨中禁火空斋冷，江上流莺独坐听。把酒看花想诸弟，杜陵寒食草青青。
结茅种杏在云端，扫雪焚香宿石坛。灵祇不许世人到，忽作雷风登岭难。
独树沙边人迹稀，欲行愁远暮钟时。野泉几处侵应尽，不过山僧知问谁。
襆被蹉跎老江国，情人邂逅此相逢。不随鸳鹭朝天去，遥想蓬莱台阁重。
同宿高斋换时节，共看移石复栽杉。送君江浦已惆怅，更上西楼看远帆。
别酌春林啼鸟稀，双旌背日晚风吹。却忆回来花已尽，东郊立马望城池。
近作新婚镊白髯，长怀旧卷映蓝衫。更欲携君虎丘寺，不知方伯望征帆。
广陵三月花正开，花里逢君醉一回。南北相过殊不远，暮潮从去早潮来。
共爱青山住近南，行牵吏役背双骖。枉书独宿对流水，遥羡归时满夕岚。
紫阁西边第几峰，茅斋夜雪虎行踪。遥看黛色知何处，欲出山门寻暮钟。
坐忆故园人已老，宁知远郡雁还来。长瞻西北是归路，独上城楼日几回。
知掩山扉三十秋，鱼须翠碧弃床头。莫道谢公方在郡，五言今日为君休。
怜君卧病思新橘，试摘犹酸亦未黄。书后欲题三百颗，洞庭须待满林霜。
九日驱驰一日闲，寻君不遇又空还。怪来诗思清人骨，门对寒流雪满山。
去年涧水今亦流，去年杏花今又拆。山人归来问是谁，还是去年行春客。
野花如雪绕江城，坐见年芳忆帝京。阊阖晓开凝碧树，曾陪鸳鹭听流莺。
翠岭香台出半天，万家烟树满晴川。诸僧近住不相识，坐听微钟记往年。
石门有雪无形迹，松壑凝烟满众香。余食施庭寒鸟下，破衣挂树老僧亡。
蹑石欹危过急涧，攀崖迢递弄悬泉。犹将虎竹为身累，欲付归人绝世缘。
竹林高宇霜露清，朱丝玉徽多故情。暗识啼乌与别鹤，秪缘中有断肠声。
立马莲塘吹横笛，微风动柳生水波。北人听罢泪将落，南朝曲中怨更多。
今朝把酒复惆怅，忆在杜陵田舍时。明年九日知何处，世难还家未有期。
独怜幽草涧边生，上有黄鹂深树鸣。春潮带雨晚来急，野渡无人舟自横。
高林滴露夏夜清，南山子规啼一声。邻家孀妇抱儿泣，我独展转何时明。
近来无奈牡丹何，数十千钱买一颗。今朝始得分明见，也共戎葵不校多。
故人行役向边州，匹马今朝不少留。长路关山何日尽，满堂丝竹为君愁。
世人结交须黄金，黄金不多交不深。纵令然诺暂相许，终是悠悠行路心。
金园宝刹半长沙，烧劫旁延一万家。楼殿纵随烟焰去，火中何处出莲花。
一树寒梅白玉条，迥临林村傍谿桥。不知近水花先发，疑是经春雪未销。
红粉青蛾映楚云，桃花马上石榴裙。罗敷独向东方去，漫学他家作使君。
稽山贺老麤知名，吴郡张颠曾不易。奔蛇走虺势入坐，骤雨旋风声满堂。
秦山数点似青黛，渭上一条如白练。京师故人不可见，寄将两眼看飞燕。
官军西出过楼兰，营幕傍临月窟寒。蒲海晓霜凝马尾，葱山夜雪扑旌竿。
鸣笳叠鼓拥回军，破国平蕃昔未闻。丈夫鹊印摇边月，大将龙旗掣海云。
日落辕门鼓角鸣，千群面缚出蕃城。洗兵鱼海云迎阵，秣马龙堆月照营。
暮雨旌旗湿未干，胡烟白草日光寒。昨夜将军连晓战，蕃军只见马空鞍。
黄雀始欲衔花来，君家种桃花未开。长安二月眼看尽，寄报春风早为催。
燕支山西酒泉道，北风吹沙卷白草。长安遥在日光边，忆君不见令人老。
苜蓿峰边逢立春，胡芦河上泪沾巾。闺中只是空相忆，不见沙场愁杀人。
东去长安万里余，故人何惜一行书。玉关西望堪肠断，况复明朝是岁除。
火山五月行人少，看君马去疾如鸟。都护行营太白西，角声一动胡天晓。
西原驿路挂城头，客散红亭雨未收。君去试看汾水上，白云犹似汉时秋。
仙掌分明引马头，西看一点是关楼。五月也须应到舍，知君不肯更淹留。
百尺原头酒色殷，路傍骢马汗斑斑。别君祇有相思梦，遮莫千山与万山。
手把铜章望海云，夫人江上泣罗裙。严滩一点舟中月，万里烟波也梦君。
百尺红亭对万峰，平明相送到斋钟。骢马劝君皆卸却，使君家酝旧来浓。
新骑骢马复承恩，使出金陵过海门。荆南渭北难相见，莫惜衫襟着酒痕。
清淮无底绿江深，宿处津亭枫树林。驷马欲辞丞相府，一樽须尽故人心。
匹马西从天外归，扬鞭只共鸟争飞。送君九月交河北，雪里题诗泪满衣。
酒泉太守能剑舞，高堂置酒夜击鼓。胡笳一曲断人肠，座上相看泪如雨。
荒楼荒井闭空山，关令乘云去不还。羽盖霓旌何处在，空留药臼向人间。
数株谿柳色依依，深巷斜阳暮鸟飞。门前雪满无人迹，应是先生出未归。
风恬日暖荡春光，戏蝶游蜂乱入房。数枝门柳低衣桁，一片山花落笔床。
梁园日暮乱飞鸦，极目萧条三两家。庭树不知人死尽，春来还发旧时花。
故园东望路漫漫，双袖龙钟泪不干。马上相逢无纸笔，凭君传语报平安。
黄沙碛里客行迷，四望云天直下低。为言地尽天还尽，行到安西更向西。
走马西来欲到天，辞家见月两回圆。今夜不知何处宿，平沙万里绝人烟。
西向轮台万里余，也知乡信日应疏。陇山鹦鹉能言语，为报家人数寄书。
黑姓蕃王貂鼠裘，葡萄宫锦醉缠头。关西老将能苦战，七十行兵仍未休。
九月天山风似刀，城南猎马缩寒毛。将军纵博场场胜，赌得单于貂鼠袍。
朱唇一点桃花殷，宿妆娇羞偏髻鬟。细看只似阳台女，醉着莫许归巫山。
天门街西闻捣帛，一夜愁杀湘南客。长安城中百万家，不知何人吹夜笛。
老人七十仍沽酒，千壶百瓮花门口。道傍榆荚仍似钱，摘来沽酒君肯否。
洞房昨夜春风起，故人尚隔湘江水。枕上片时春梦中，行尽江南数千里。
浩汗霜风刮天地，温泉火井无生意。泽国龙蛇冻不伸，南山瘦柏消残翠。
菊黄芦白雁初飞，羌笛胡笳泪满衣。送君肠断秋江水，一去东流何日归。
杨柳青青鸟乱吟，春风香霭洞房深。百花帘下朝窥镜，明月窗前夜理琴。
常闻嬴女玉箫台，奏曲情深彩凤来。欲登此地销归恨，却羡双飞去不回。
卫风愉艳宜春色，淇水清泠增暮愁。总使榴花能一醉，终须萱草暂忘忧。
书剑催人不暂闲，洛阳羁旅复秦关。容颜岁岁愁边改，乡国时时梦里还。
故人轩骑罢归来，旧宅园林闲不开。唯余挟瑟楼中妇，哭向平生歌舞台。
客里愁多不记春，闻莺始叹柳条新。年年下第东归去，羞见长安旧主人。
西施昔日浣纱津，石上青苔思杀人。一去姑苏不复返，岸旁桃李为谁春。
金谷繁华石季伦，只能谋富不谋身。当时纵与绿珠去，犹有无穷歌舞人。
志在新奇无定则，古瘦漓𫄥半无墨。醉来信手两三行，醒后却书书不得。
六十老翁无所取，二三君子不相遗。愿留今日交欢意，直到隳官谢病时。
宫前石马对中峰，云里金铺闭几重。不见露盘迎晓日，唯闻木斧扣寒松。
一世荣枯无异同，百年哀乐又归空。夜阑鸟鹊相争处，林下真僧在定中。
于越城边枫叶高，楚人书里寄离骚。寒江㶉𫛶思俦侣，岁岁临流刷羽毛。
更劳今日春风至，枯树无枝可寄花。览镜唯看飘乱发，临风谁为驻浮槎。
玉树歌终王气收，雁行高送石城秋。江山不管兴亡事，一任斜阳伴客愁。
一官何幸得同时，十载无媒独见遗。今日不论腰下组，请君看取鬓边丝。
雪满前庭月色闲，主人留客未能还。预愁明日相思处，匹马千山与万山。
两年谪宦在江西，举目云山要自迷。今日始知风土异，浔阳南去鹧鸪啼。
雨过青山猿叫时，愁人泪点石榴枝。无端王事还相系，肠断蒹葭君不知。
傲吏身闲笑五侯，西江取竹起高楼。南风不用蒲葵扇，纱帽闲眠对水鸥。
江上年年小雪迟，年光独报海榴知。寂寂山城风日暖，谢公含笑向南枝。
潘郎美貌谢公诗，银印花骢年少时。楚地江皋一为别，晋山沙水独相思。
图画风流似长康，文词体格效陈王。蓬莱对去归常晚，丛竹闲飞满夕阳。
诗思禅心共竹闲，任他流水向人间。手持如意高窗里，斜日沿江千万山。
水面芙蓉秋已衰，繁条到是着花时。平明露滴垂红脸，似有朝愁暮落悲。
京华不啻三千里，客泪如今一万双。若个最为相忆处，青枫黄竹入袁江。
欲强登高无力去，篱边黄菊为谁开。共知不是浔阳郡，那得王弘送酒来。
空山杳杳鸾凤飞，神仙门户开翠微。主人白发雪霞衣，松间留我谈玄机。
一片孤帆无四邻，北风吹过五湖滨。相看尽是江南客，独有君为岭外人。
孤城永巷时相见，衰柳闲门日半斜。欲送近臣朝魏阙，犹怜残菊在陶家。
淮阳卧理有清风，腊月榴花带雪红。闭阁寂寥常对此，江湖心在数枝中。
汉家仙仗在咸阳，洛水东流出建章。野老至今犹望幸，离宫秋树独苍苍。
白草黄云塞上秋，曾随骠骑出幷州。辘轳剑折虬髯白，转战功多独不侯。
许国从来彻庙堂，连年不为在疆场。将军天上封侯印，御史台中异姓王。
万骑争歌杨柳春，千场对舞绣骐𬴊。到处尽逢欢洽事，相看总是太平人。
铁骑横行铁岭头，西看逻逤取封侯。青海只今将饮马，黄河不用更防秋。
营州少年厌原野，狐裘蒙茸猎城下。虏酒千钟不醉人，胡儿十岁能骑马。
常言龙德本天仙，谁谓仙人每学仙。更道玄元指李白，多于王母种桃年。
仙宫仙府有真仙，天宝天仙秘莫传。为问轩皇三百岁，何如大道一千年。
胡人吹笛戍楼间，楼上萧条海月闲。借问落梅凡几曲，从风一夜满关山。
十里黄云白日曛，北风吹雁雪纷纷。莫愁前路无知己，天下谁人不识君。
六翮飘飖私自怜，一离京洛十余年。丈夫贫贱应未足，今日相逢无酒钱。
桂阳年少西入秦，数经甲科犹白身。即今江海一归客，他日云霄万里人。
相逢旅馆意多违，暮雪初晴候雁飞。主人酒尽君未醉，薄暮途遥归不归。
危冠广袖楚宫妆，独步闲庭逐夜凉。自把玉钗敲砌竹，清歌一曲月如霜。
可怜薄暮宦游子，独卧虚斋思无已。去家百里不得归，到官数日秋风起。
旅馆寒灯独不眠，客心何事转凄然。故乡今夜思千里，愁鬓明朝又一年。
阖闾葬日劳人力，嬴政穿来役鬼功。澄碧尚疑神物在，等闲雷雨起潭中。
十处投人九处违，家乡万里又空归。严霜昨夜侵人骨，谁念高堂未授衣。
草堂栖在灵山谷，勤苦诗书向灯烛。柴门半掩寂无人，惟有白云相伴宿。
处处云山无尽时，桐庐南望转参差。舟人莫道新安近，欲上潺湲行自迟。
翻手作云覆手雨，纷纷轻薄何须数。不见管鲍贫时交，此道今人弃如土。
南纪巫庐瘴不绝，太古以来无尺雪。蛮夷长老怨苦寒，昆仑天关冻应折。
秋来相顾尚飘蓬，未就丹砂愧葛洪。痛饮狂歌空度日，飞扬跋扈为谁雄。
一夜水高二尺强，数日不可更禁当。南市津头有船卖，无钱即买系篱旁。
向来江上手纷纷，三日成功事出群。已传童子骑青竹，总拟桥东待使君。
巢燕养雏浑去尽，江花结子已无多。黄衫年少来宜数，不见堂前东逝波。
锦城丝管日纷纷，半入江风半入云。此曲秪应天上有，人间能得几回闻。
马上谁家薄媚郎，临堦下马坐人床。不通姓字麤豪甚，指点银瓶索酒尝。
奉乞桃栽一百根，春前为送浣花村。河阳县里虽无数，濯锦江边未满园。
华轩蔼蔼他年到，绵竹亭亭出县高。江上舍前无此物，幸分苍翠拂波涛。
草堂堑西无树林，非子谁复见幽心。饱闻桤木三年大，与致溪边十亩阴。
落落出群非榉柳，青青不朽岂杨梅。欲存老盖千年意，为觅霜根数寸栽。
大邑烧瓷轻且坚，扣如哀玉锦城传。君家白碗胜霜雪，急送茅斋也可怜。
草堂少花今欲栽，不问绿李与黄梅。石笋街中却归去，果园坊里为求来。
郑子将行罢使臣，囊无一物献尊亲。江山路远羇离日，裘马谁为感激人。
眼见客愁愁不醒，无赖春色到江亭。即遣花开深造次，便觉莺语太丁宁。
手种桃李非无主，野老墙低还似家。恰似春风相欺得，夜来吹折数枝花。
熟知茅斋绝低小，江上燕子故来频。衔泥点污琴书内，更接飞虫打着人。
二月已破三月来，渐老逢春能几回。莫思身外无穷事，且尽生前有限杯。
肠断春江欲尽头，杖藜徐步立芳洲。颠狂柳絮随风去，轻薄桃花逐水流。
懒慢无堪不出村，呼儿日在掩柴门。苍苔浊酒林中静，碧水春风野外昏。
糁径杨花铺白毡，点溪荷叶叠青钱。笋根稚子无人见，沙上凫雏傍母眠。
舍西柔桑叶可拈，江畔细麦复纤纤。人生几何春已夏，不放香醪如蜜甜。
隔户杨柳弱袅袅，恰似十五女儿腰。谁谓朝来不作意，狂风挽断最长条。
江上被花恼不彻，无处告诉只颠狂。走觅南邻爱酒伴，经旬出饮独空床。
稠花乱蘂畏江滨，行步欹危实怕春。诗酒尚堪驱使在，未须料理白头人。
江深竹静两三家，多事红花映白花。报答春光知有处，应须美酒送生涯。
东望少城花满烟，百花高楼更可怜。谁能载酒开金盏，唤取佳人舞绣筵。
黄师塔前江水东，春光懒困倚微风。桃花一簇开无主，可爱深红爱浅红。
黄四娘家花满蹊，千朵万朵压枝低。留连戏蝶时时舞，自在娇莺恰恰啼。
不是爱花即肯死，只恐花尽老相催。繁枝容易纷纷落，嫩叶商量细细开。
楸树馨香倚钓矶，斩新花蘂未应飞。不如醉里风吹尽，可忍醒时雨打稀。
门外鸬鹚去不来，沙头忽见眼相猜。自今已后知人意，一日须来一百回。
无数春笋满林生，柴门密掩断人行。会须上番看成竹，客至从嗔不出迎。
庾信文章老更成，凌云健笔意纵横。今人嗤点流传赋，不觉前贤畏后生。
杨王卢骆当时体，轻薄为文哂未休。尔曹身与名俱灭，不废江河万古流。
从使卢王操翰墨，劣于汉魏近风骚。龙文虎脊皆君驭，历块过都见尔曹。
才力应难夸数公，凡今谁是出群雄。或看翡翠兰苕上，未掣鲸鱼碧海中。
不薄今人爱古人，清词丽句必为邻。窃攀屈宋宜方驾，恐与齐梁作后尘。
未及前贤更勿疑，递相祖述复先谁。别裁伪体亲风雅，转益多师是汝师。
自古稻粱多不足，至今㶉𫛶乱为群。且休怅望看春水，更恐归飞隔暮云。
青春欲尽急还乡，紫塞宁论尚有霜。翅在云天终不远，力微矰缴绝须防。
雨映行宫辱赠诗，元戎肯赴野人期。江边老病虽无力，强拟晴天理钓丝。
何日雨晴云出溪，白沙青石先无泥。只须伐竹开荒径，倚杖穿花听马嘶。
山瓶乳酒下青云，气味浓香幸见分。鸣鞭走送怜渔父，洗盏开尝对马军。
云里不闻双雁过，掌中贪见一珠新。秋风袅袅吹江汉，只在他乡何处人。
谢安舟楫风还起，梁苑池台雪欲飞。杳杳东山携汉妓，泠泠修竹待王归。
幕下郎官安稳无，从来不奉一行书。固知贫病人须弃，能使韦郎迹也疏。
房相西亭鹅一群，眠沙泛浦白于云。凤皇池上应回首，为报笼随王右军。
闷到房公池水头，坐逢杨子镇东州。却向青溪不相见，回船应载阿戎游。
黄河北岸海西军，椎鼓鸣钟天下闻。铁马长鸣不知数，胡人高鼻动成群。
黄河西岸是吾蜀，欲须供给家无粟。愿驱众蔗戴君王，混一车书弃金玉。
秋风袅袅动高旌，玉帐分弓射虏营。已收滴博云间戍，更夺蓬婆雪外城。
堂西长笋别开门，堑北行椒却背村。梅熟许同朱老吃，松高拟对阮生论。
欲作鱼梁云复湍，因惊四月雨声寒。青溪先有蛟龙窟，竹石如山不敢安。
两个黄鹂鸣翠柳，一行白鹭上青天。窗含西岭千秋雪，门泊东吴万里船。
药条药甲润青青，色过棕亭入草亭。苗满空山惭取誉，根居隙地怯成形。
前年渝州杀刺史，今年开州杀刺史。群盗相随剧虎狼，食人更肯留妻子。
二十一家同入蜀，惟残一人出骆谷。自说二女啮臂时，回头却向秦云哭。
殿前兵马虽骁雄，纵暴略与羌浑同。闻道杀人汉水上，妇女多在官军中。
江月去人只数尺，风灯照夜欲三更。沙头宿鹭联拳静，船尾跳鱼拨刺鸣。
中巴之东巴东山，江水开辟流其间。白帝高为三峡镇，夔州险过百牢关。
白帝夔州各异城，蜀江楚峡混殊名。英雄割据非天意，霸主幷吞在物情。
群雄竞起问前朝，王者无外见今朝。比讶渔阳结怨恨，元听舜日旧箫韶。
赤甲白盐俱刺天，闾阎缭绕接山巅。枫林橘树丹青合，复道重楼锦绣悬。
瀼东瀼西一万家，江北江南春冬花。背飞鹤子遗琼蘂，相趁凫雏入蒋牙。
东屯稻畦一百顷，北有涧水通青苗。晴浴狎鸥分处处，雨随神女下朝朝。
蜀麻吴盐自古通，万斛之舟行若风。长年三老长歌里，白昼摊钱高浪中。
忆昔咸阳都市合，山水之图张卖时。巫峡曾经宝屏见，楚宫犹对碧峰疑。
武侯祠堂不可忘，中有松柏参天长。干戈满地客愁破，云日如火炎天凉。
阆风玄圃与蓬壶，中有高堂天下无。借问夔州压何处，峡门江腹拥城隅。
大贤为政即多闻，刺史真符不必分。尚有西郊诸葛庙，卧龙无首对江𣸣。
草阁柴扉星散居，浪翻江黑雨飞初。山禽引子哺红果，溪友得钱留白鱼。
商胡离别下扬州，忆上西陵故驿楼。为问淮南米贵贱，老夫乘兴欲东流。
一辞故国十经秋，每见秋瓜忆故丘。今日南湖采薇蕨，何人为觅郑瓜州。
沈范早知何水部，曹刘不待薛郎中。独当省署开文苑，兼泛沧浪学钓翁。
李陵苏武是吾师，孟子论文更不疑。一饭未曾留俗客，数篇今见古人诗。
复忆襄阳孟浩然，清诗句句尽堪传。即今耆旧无新语，漫钓槎头缩颈鳊。
陶冶性灵在底物，新诗改罢自长吟。孰知二谢将能事，颇学阴何苦用心。
不见高人王右丞，蓝田丘壑漫寒藤。最传秀句寰区满，未绝风流相国能。
先帝贵妃今寂寞，荔枝还复入长安。炎方每续朱樱献，玉座应悲白露团。
忆过泸戎摘荔枝，青峰隐暎石逶迤。京中旧见无颜色，红颗酸甜只自知。
翠瓜碧李沈玉甃，赤梨葡萄寒露成。可怜先不异枝蔓，此物娟娟长远生。
侧生野岸及江蒲，不熟丹宫满玉壶。云壑布衣骀背死，劳生重马翠眉须。
禄山作逆降天诛，更有思明亦已无。汹汹人寰犹不定，时时鬬战欲何须。
社稷苍生计必安，蛮夷杂种错相干。周宣汉武今王是，孝子忠臣后代看。
喧喧道路多歌谣，河北将军尽入朝。始是乾坤王室正，却交江汉客魂销。
不道诸公无表来，茫然庶事遣人猜。拥兵相学干戈锐，使者徒劳百万回。
鸣玉锵金尽正臣，修文偃武不无人。兴王会静妖氛气，圣寿宜过一万春。
英雄见事若通神，圣哲为心小一身。燕赵休矜出佳丽，宫闱不拟选才人。
抱病江天白首郎，空山楼阁暮春光。衣冠是日朝天子，草奏何时入帝乡。
澶漫山东一百州，削成如桉抱青丘。苞茅重入归关内，王祭还供尽海头。
东逾辽水北滹沱，星象风云喜共和。紫气关临天地阔，黄金台贮俊贤多。
渔阳突骑邯郸儿，酒酣并辔金鞭垂。意气即归双阙舞，雄豪复遣五陵知。
李相将军拥蓟门，白头虽老赤心存。竟能尽说诸侯入，知有从来天子尊。
十二年来多战场，天威已息阵堂堂。神灵汉代中兴主，功业汾阳异姓王。
萧关陇水入官军，青海黄河卷塞云。北极转愁龙虎气，西戎休纵犬羊群。
赞普多教使入秦，数通和好止烟尘。朝廷忽用哥舒将，杀伐虚悲公主亲。
崆峒西极过昆仑，驼马由来拥国门。逆气数年吹路断，蕃人闻道渐星奔。
勃律天西采玉河，坚昆碧碗最来多。旧随汉使千堆宝，少荅胡王万匹罗。
今春喜气满乾坤，南北东西拱至尊。大历二年调玉烛，玄元皇帝圣云孙。
席谦不见近弹棋，毕曜仍传旧小诗。玉局他年无限笑，白杨今日几人悲。
郑公粉绘随长夜，曹霸丹青已白头。天下何曾有山水，人间不解重骅骝。
湖水林风相与清，残尊下马复同倾。久判野鹤如霜鬓，遮莫邻鸡下五更。
歧王宅里寻常见，崔九堂前几度闻。正是江南好风景，落花时节又逢君。
虢国夫人承主恩，平明上马入宫门。却嫌脂粉涴颜色，澹埽蛾眉朝至尊。
朱樱此日垂朱实，郭外谁家负郭田。万里相逢贪握手，高才却望足离筵。
万里平沙一聚尘，南飞羽檄北来人。传道五原烽火急，单于昨夜寇新秦。
草色青青柳色黄，桃花历乱李花香。东风不为吹愁去，春日偏能惹恨长。
红粉当垆弱柳垂，金花腊酒解酴醿。笙歌日暮能留客，醉杀长安轻薄儿。
银河帝女下三清，紫禁笙歌出九城。为报延州来听乐，须知天下欲升平。
梁子工文四十年，诗颠名过草书颠。白头仍作功曹掾，禄薄难供沽酒钱。
今夕秦天一雁来，梧桐坠叶捣衣催。思君独步华亭月，旧馆秋阴生绿苔。
雪晴云散北风寒，楚水吴山道路难。今日送君须尽醉，明朝相忆路漫漫。
江上相逢皆旧游，湘山永望不堪愁。明月秋风洞庭水，孤鸿落叶一扁舟。
枫岸纷纷落叶多，洞庭秋水晚来波。乘兴轻舟无近远，白云明月吊湘娥。
江畔枫叶初带霜，渚边菊花亦已黄。轻舟落日兴不尽，三湘五湖意何长。
日长风煖柳青青，北雁归飞入窅冥。岳阳城上闻吹笛，能使春心满洞庭。
湘中老人读黄老，手援紫藟坐碧草。春至不知湖水深，日暮忘却巴陵道。
今日相逢落叶前，洞庭秋水远连天。共说金华旧游处，回看北斗欲潸然。
双鹤南飞度楚山，楚南相见忆秦关。愿值回风吹羽翼，早随阳雁及春还。
一片仙云入帝乡，数声秋雁至衡阳。借问清都旧花月，岂知迁客泣潇湘。
柳絮飞时别洛阳，梅花发后到三湘。世情已逐浮云散，离恨空随江水长。
西江万里向东流，今夜江边驻客舟。月色更添春色好，芦风似胜竹风幽。
畴昔丹墀与凤池，即今相见两相悲。朱崖云梦三千里，欲别俱为恸哭时。
谪宦三年尚未回，故人今日又重来。闻道崖州一千里，今朝须尽数千杯。
江路东连千里潮，青云北望紫微遥。莫道巴陵湖水阔，长沙南畔更萧条。
东山残雨挂斜晖，野客巢由指翠微。别酒稍酣乘兴去，知君不羡白云归。
连山画出暎禅扉，粉壁香筵满翠微。坐来𬬻气萦空散，共指晴云向岭归。
江华胜事接湘滨，千里湖山入兴新。才子思归催去櫂，汀花且为驻残春。
谷口春残黄鸟稀，辛夷花尽杏花飞。始怜幽竹山窗下，不改清阴待我归。
画戟朱楼暎晚霞，高梧寒柳度飞鸦。门前不见归轩至，城上愁看落日斜。
竹下忘言对紫茶，全胜羽客醉流霞。尘心洗尽兴难尽，一树蝉声片影斜。
芍药花开出旧栏，春衫掩泪再来看。主人不在花长在，更胜青松守岁寒。
大学三年闻琢玉，东堂一举早成名。借问还家何处好，玉人含笑下机迎。
月照溪边一罩蓬，夜闻清唱有微风。小楼深巷敲方响，水国人家在处同。
潇湘何事等闲回，水碧沙明两岸苔。二十五弦弹夜月，不胜清怨却飞来。
水绕冰渠渐有声，气融烟坞晚来明。东风好作阳和使，逢草逢花报发生。
降士林沾蕙草寒，弦惊翰苑失鸳鸾。秋中回首君门阻，马上应歌行路难。
斗酒忘言良夜深，红萱露滴鹊惊林。欲知别后思今夕，汉水东流是寸心。
骥足骎骎吴越关，屏星复与紫书还。已知从事元无事，城上愁看海上山。
三军版筑脱金刀，黎庶翻惭将士劳。不忆新城连嶂起，唯惊画角入云高。
故城门外春日斜，故城门里无人家。市朝欲认不知处，漠漠野田空草花。
长杨杀气连云飞，汉主秋畋正掩围。重门日晏红尘出，数骑胡人猎兽归。
乱水东流落照时，黄花满径客行迟。林端忽见南山色，马上还吟陶令诗。
今日陶家野兴偏，东篱黄菊映秋田。浮云暝鸟飞将尽，始达青山新月前。
花繁柳暗九门深，对饮悲歌泪满襟。数日莺花皆落羽，一回春至一伤心。
偶存名迹在人间，顺俗与时未安闲。来谒大官兼问政，扁舟却入九疑山。
月落乌啼霜满天，江枫渔父对愁眠。姑苏城外寒山寺，夜半钟声到客船。
耕夫召募逐楼船，春草青青万顷田。试上吴门窥郡郭，清明几处有新烟。
流年一日复一日，世事何时是了时。试向东林问禅伯，遣将心地学琉璃。
紫阳宫女捧丹砂，王母令过汉帝家。春风不肯停仙驭，却向蓬莱看杏花。
吴乡岁贡足嘉宾，后进之中见此人。别业更临洙泗上，拟将书卷对残春。
何事千年遇圣君，坐令双鬓老江云。南行更入山深浅，岐路悠悠水自分。
彩楼歌馆正融融，一骑星飞锦帐空。老尽名花春不管，年年啼鸟怨东风。
云淡山横日欲斜，邮亭下马对残花。自从身逐征西府，每到开时不在家。
白马驮经事已空，断碑残刹见遗踪。萧萧茅屋秋风起，一夜雨声羁思浓。
碧瓦朱楹白昼闲，金衣宝扇晓风寒。摩云观阁高如许，长对河流出断山。
六国平来四海家，相君当代擅才华。谁知颂德山头石，却与他人戒后车。
江口千家带楚云，江花乱点雪纷纷。春风落日谁相见，青翰舟中有鄂君。
春城无处不飞花，寒食东风御柳斜。日暮汉宫传蜡烛，轻烟散入五侯家。
骏马牵来御柳中，鸣鞭欲向渭桥东。红蹄乱蹋春城雪，花颔骄嘶上苑风。
鸳鸯赭白齿新齐，晚日花中散碧蹄。玉勒斗回初喷沫，金鞭欲下不成嘶。
湘竹斑斑湘水春，衡阳太守虎符新。朝来笑向归鸿道，早晚南飞见主人。
浮云不共此山齐，山霭苍苍望转迷。晓月暂飞高树里，秋河隔在数峰西。